MPOB - Minyak sawit negara catat peningkatan pada Januari 2023

KUALA LUMPUR, 11 Februari - Jumlah stok minyak sawit negara mencatatkan peningkatan 3.26% kepada 2.27 juta tan pada Januari tahun ini.Ini berbanding 2.20 juta tan pada Disember tahun lepas.

Lembaga Minyak Sawit Malaysia (MPOB) memaklumkan stok minyak sawit mentah (MSM) menurun sebanyak 2.87% kepada 1.26 juta tan.Manakala stok minyak sawit yang diproses meningkat 12.05% kepada 1.01 juta tan. Eksport minyak sawit dilihat berkurangan kepada 1.14 juta tan Januari ini daripada 1.47 juta tan pada Disember lalu. Jumlah import minyak sawit melonjak 123.29% bulan ke bulan kepada 144,937 tan daripada bulan sebelumnya.MPOB memaklumkan dalam laporan prestasi industrinya bagi Januari tahun ini.


Ringgit mungkin diniagakan pada paras 4.32-4.35 minggu depan

KUALA LUMPUR, 11 Februari- Ringgit berkemungkinan diniagakan pada paras 4.3200-4.3450 berbanding dolar AS pada minggu depan dengan sedikit kecenderungan kepada negatif kerana ringgit dijadikan sandaran oleh faktor-faktor luaran dan lebih agresif terhadap Rizab Persekutuan (Fed) memandangkan pasaran akan bermula dengan lebih banyak isu kenaikan kadar AS untuk 2023, kata seorang penganalisis.Rakan Kongsi Pengurusan SPI Asset Management Stephen Innes berkata, walaupun Malaysia mencatatkan pertumbuhan tertinggi dalam beberapa dekad, tetapi malangnya, prospek global semakin malap kerana kadar faedah yang lebih tinggi di pasaran-pasaran maju.“Tetapi sama ada Fed telah mengetatkan keadaan kewangan dengan berkesan untuk menurunkan inflasi kepada sasaran dari semasa ke semasa akan menjadi perdebatan paling penting dalam agenda pasaran menjelang separuh pertama 2023,” katanya kepada Bernama.Beliau berkata, walaupun kebanyakan orang bersetuju bahawa pertumbuhan ekonomi keseluruhan akan pulih di China tahun ini, nampaknya terdapat keyakinan yang berkurangan tentang magnitud lantunan semula itu.“Ramai peniaga tempatan berpendapat pemulihan dalam penggunaan isi rumah tahun ini mungkin lebih perlahan daripada yang dijangkakan, memandangkan kesan calar daripada penurunan nilai hartanah dan legasi dari tiga tahun kawalan COVID-19,” katanya.Innes berkata hubungan AS-China akan kekal sebagai topik yang popular dan menjadikan dolar AS mata wang paling selamat di Asia.Beliau berkata daripada perspektif yuan, pelabur bertaruh terhadap permainan anti-China di bawah pentadbiran Presiden AS Joe Biden yang semakin meningkat tahun ini.Sebagai perbandingan, Wall Street masih berpandangan yang lebih optimistik mengenai pemulihan penggunaan di China, berdasarkan potensi pengalaman ekonomi-ekonomi barat yang mana penggunaan isi rumah meningkat pesat selepas ekonomi dibuka semula, katanya.“Tetapi kita berada di persimpangan sekarang sama ada China akan mengikut pelan permainan pembukaan semula oleh barat atau pendekatan pembukaan semula yang lebih berhati-hati gaya Asia.“Harus diingat orang Cina, tidak seperti orang Amerika dan negara-negara barat, pada asasnya mereka adalah penyimpan, bukan pengguna,” tambahnya.Beliau berkata pelabur juga kekal berhati-hati menjelang keluarnya Indeks Harga Pengguna (IHP) AS minggu depan.Sementara itu, Kenanga Research berkata mata wang tempatan dijangka kekal tertekan melebihi ambang 4.30 berbanding dolar AS ketika pasaran menunggu keluarnya inflasi teras AS dan data jualan runcit, yang mana angka yang lebih tinggi daripada jangkaan mungkin mendorong Indeks Dolar AS (DXY) menghampiri paras 104.0.

Ringgit mengakhiri urus niaga untuk ditutup rendah pada minggu yang dipendekkan disebabkan cuti apabila data senarai gaji bukan ladang AS dan pergerakan risiko pembukaan semula China yang goyah terus menjejaskan pertukaran asing Asia, serta penolakan yang berterusan daripada ahli-ahli Fed terhadap sebarang harapan untuk penurunan kadar faedah pada 2023.Pada asas minggu ke minggu, ringgit jatuh berbanding dolar AS kepada 4.3320/3350 pada penutup Jumaat berbanding 4.2565/2610 seminggu sebelumnya.Unit tempatan ditutup bercampur-campur berbanding sekumpulan mata wang utama berbanding minggu sebelumnya.Ia susut berbanding pound Britain kepada 5.2404/2440 daripada 5.2125/2180, dan jatuh berbanding dolar Singapura kepada 3.2635/2663 daripada 3.2475/2514.Bagaimanapun, ringgit mengukuh berbanding euro kepada 4.6391/6424 daripada 4.6519/6568 dan meningkat berbanding yen Jepun kepada 3.3089/3114 daripada 3.3106/3147. -BERNAMA


Kadar jangka pendek kekal stabil susulan operasi BNM minggu depan

KUALA LUMPUR, 11 Februari- Kadar jangka pendek berkemungkinan kekal stabil minggu depan susulan operasi Bank Negara Malaysia (BNM) untuk menyerap lebihan mudah tunai dalam sistem kewangan.Pada minggu yang singkat disebabkan cuti umum ini, bank pusat campur tangan setiap hari untuk mengurangkan lebihan dana daripada sistem kewangan dengan menjalankan tender, termasuk tender pasaran wang konvensional, tender repo berbalik, tender Qard dan tender program komoditi Murabahah.Jumlah lebihan mudah tunai dalam sistem konvensional untuk minggu ini meningkat kepada RM40.15 bilion daripada RM39.97 bilion pada minggu sebelumnya.

Sementara itu, dalam sistem Islam, lebihan susut sedikit kepada RM30.09 bilion daripada RM30.91 bilion sebelumnya.Kadar Semalaman Islam Malaysia (MYOR-i) berada pada 2.73% setakat 9 Februari 2023. -BERNAMA


Niaga hadapan MSM diniagakan dalam kecenderungan menaik minggu depan

KUALA LUMPUR, 11 Februari- Kontrak niaga hadapan minyak sawit mentah (MSM) di Bursa Malaysia Derivatives dijangka diniagakan dengan kecenderungan menaik minggu depan, kata peniaga minyak sawit David Ng.Beliau berkata komoditi itu berkemungkinan akan disokong oleh peningkatan dalam permintaan berikutan menjelangnya Ramadan tidak lama lagi."Kami akan menyaksikan permintaan yang kukuh dari Timur Tengah, Pakistan dan China menjelang musim Ramadan dan ini akan membantu menaikkan harga MSM pada minggu depan," katanya kepada Bernama.Bagi minggu dagangan yang pendek disebabkan cuti umum, niaga hadapan MSM Malaysia ditutup bercampur-campur dan dipengaruhi oleh sekatan eksport minyak sawit Indonesia, permintaan yang kukuh, menjejaki kelemahan dalam pasaran minyak kacang Chicago serta kejatuhan harga minyak mentah.Bagi asas mingguan, kontrak Februari 2023 meningkat RM81 kepada RM3,806 setan, Mac 2023 naik RM67 kepada RM3,900 setan, April 2023 melonjak RM80 kepada RM3,931 setan, Mei 2023 menokok RM70 kepada RM3,932 setan, Jun 2023 bertambah RM55 kepada RM3,919 setan dan Julai 2023 naik RM32 kepada RM3,888 setan.Jumlah dagangan mingguan berkembang kepada 235,346 lot daripada 224,673 lot manakala kepentingan terbuka menyusut kepada 159,313 kontrak daripada 168,241 kontrak pada akhir minggu lepas.

Harga MSM fizikal untuk Februari Selatan naik RM100 kepada RM3,900 setan.Pasaran niaga hadapan Malaysia ditutup pada Isnin, 6 Februari sebagai cuti gantian bagi Thaipusam yang disambut pada Ahad dan menyambung semula dagangan pada Selasa, 7 Februari. -BERNAMA


Bursa Malaysia dijangka alami aliran mendatar dengan cenderung positif minggu depan

KUALA LUMPUR, 11 Februari- Bursa Malaysia dijangka mengalami aliran mendatar dengan kecenderungan sedikit positif kepada julat 1,470 hingga 1,490 minggu depan selepas data Keluaran Dalam Negara Kasar (KDNK) 2022 yang kukuh dikeluarkan pada Jumaat, kata peniaga.Naib Presiden Penyelidikan Ekuiti, Rakuten Trade Sdn Bhd, Thong Pak Leng berkata angka KDNK yang positif akan melonjakkan keyakinan pelabur dan meningkatkan harga saham memandangkan ia boleh membawa kepada keuntungan korporat dan perbelanjaan pengguna yang lebih tinggi.“Selain itu, pelabur perlu kekal berhati-hati terhadap faktor luaran seperti inflasi yang tinggi di blok barat dan turun naik ekuiti global yang semakin ketara,” katanya kepada Bernama.Beliau berkata secara teknikal, sokongan serta-merta berada pada paras 1,460 manakala rintangan pada 1,500.Penganalisis Kanan Malacca Securities Sdn Bhd, Kenneth Leong juga senada dengan Thong dan berkata tumpuan utama akan terarah kepada laporan prestasi kewangan oleh sebilangan korporat mulai minggu depan hingga akhir bulan ini.Di peringkat global, pelabur juga akan memantau beberapa data ekonomi utama Amerika Syarikat (AS) seperti kadar inflasi yang akan dikeluarkan pada 14 Februari serta jualan runcit dan pengeluaran perindustrian pada 15 Februari.“Secara teknikal, kami terus menjangkakan 1,500 sebagai paras rintangan utama pada FBM KLCI manakala sokongan dijangka pada 1,460,” katanya.Sementara itu, Pengarah Urusan SPI Asset Management, Stephen Innes berkata wujud unsur penghindaran risiko yang mempengaruhi pasaran global berikutan prospek Rizab Persekutuan yang cenderung kepada kadar faedah lebih tinggi.Beliau berkata tanpa mengambil kira data Indeks Harga Pengguna AS minggu depan, melainkan jika inflasi susut dengan ketara di bawah jangkaan, pasaran global akan terus sedia mempertimbangkan risiko kemelesetan.Justeru faktor luaran akan kelihatan tidak menggalakkan, katanya.“Ramai pelabur tempatan berpandangan pemulihan penggunaan isi rumah China tahun ini mungkin lebih perlahan berbanding jangkaan, susulan kesan pengurangan leveraj hartanah dan kawalan COVID-19 selama tiga tahun.“Oleh itu, saya berpandangan Bursa Malaysia akan mengalami dagangan yang amat bersifat defensif minggu depan berikutan banyak kemungkinan ringgit lemah dan kebimbangan mengenai kemelesetan AS yang semakin meningkat,” katanya.Pada asas minggu ke minggu, indeks utama susut 15.88 mata kepada 1,474.59 pada Jumaat daripada 1,490.47 pada minggu lepas.Di papan indeks, Indeks FBM Emas turun 146.31 mata kepada 10,740.04; Indeks FBMT 100 kurang 142.16 mata kepada 10,405.73; Indeks FBM Emas Syariah menguncup 165.86 mata kepada 11,046.41; Indeks FBM 70 merosot 315.01 mata kepada 13,569.98 dan Indeks FBM ACE susut 99.23 mata kepada 5,744.00.

Mengikut sektor, Indeks Perladangan turun 40.59 mata kepada 6,886.65; Indeks Tenaga kurang 9.74 mata kepada 896.37; Indeks Perkhidmatan Kewangan susut 201.45 mata kepada 16,1113.37 serta Indeks Produk dan Perkhidmatan Perindustrian menguncup 1.60 mata kepada 190.15.Jumlah dagangan mingguan berkurangan kepada 16.84 bilion unit bernilai RM10.22 bilion daripada 18.10 bilion unit bernilai RM10.57 bilion minggu lepas.Jumlah dagangan Pasaran Utama susut kepada 11.26 bilion saham bernilai RM8.53 bilion daripada 12.44 bilion saham bernilai RM8.78 bilion.Jumlah dagangan waran pula meningkat kepada 1.40 bilion unit bernilai RM183.89 juta daripada 1.26 bilion unit bernilai RM217.46 juta sebelumnya.Jumlah dagangan Pasaran ACE sebanyak 4.17 bilion saham bernilai RM1.52 bilion berbanding 4.39 bilion saham bernilai RM1.57 bilion minggu lepas. -BERNAMA


Petronas jual Engen Afrika Selatan kepada Vivo Energy

KUALA LUMPUR, 11 Februari - Petronas mencapai persetujuan untuk menjual keseluruhan kepentingan 74 peratus dalam Engen Ltd kepada Vivo Energy.Syarikat tersebut merupakan salah satu pengendali runcit bahan api Afrika terbesar dan sebahagian daripada syarikat tenaga multinasional Vitol.

(Presiden dan Ketua Pegawai Eksekutif Kumpulan, Datuk Tengku Muhammad Taufik Tengku Aziz)

Menurut Presiden dan Ketua Pegawai Eksekutif Kumpulan, Datuk Tengku Muhammad Taufik Tengku Aziz, Engen telah menjadi bahagian penting dalam portfolio perniagaan kumpulan selama hampir tiga dekad.Keputusan Petronas untuk berundur dan membentuk semula portfolionya didorong oleh keutamaan perniagaan yang berkembang.Kumpulan yakin, Vivo Energy akan memastikan operasi Engen kekal kukuh dan mengemudi syarikat tersebut ke arah fasa pertumbuhan seterusnya.Petronas mula memperoleh saham Engen pada 1996 sebelum menjadi pemegang saham majoriti pada 1998. Engen yang terlibat dalam pemasaran petroleum, pelincir, bahan kimia dan perkhidmatan kemudahan peruncitan mempunyai seribu 300 stesen servis di tujuh negara.


Prestasi cemerlang KDNK 2022 cermin perkembangan positif ekonomi negara

KUALA LUMPUR, 11 Februari - Prestasi cemerlang Keluaran Dalam Negara Kasar KDNK pada 2022 mencerminkan perkembangan ekonomi negara yang positif sepanjang tahun lalu.Penganalisis Ekonomi, Profesor Madya Dr. Ahmed Razman Abdul Latiff berpendapat, ia juga petanda bahawa ekonomi negara mampu berkembang pada kadar yang baik tahun ini di sebalik cabaran ekonomi global.

(Penganalisis Ekonomi, Profesor Madya Dr. Ahmed Razman Abdul Latiff)

Jelas beliau, jumlah pertumbuhan KDNK tahun lalu adalah yang tertinggi sejak tahun 2000, iaitu melebihi RM1.5 trilion. "Pada tahun ini juga memang ada cabaran-cabaran yang tertentu yang harus didepani oleh negara kita namun saya juga melihat 'fundamental' asas ekonomi kita masih cukup dan jika perancangan sedia ada diteruskan, ditambah dengan penambahbaikan melalui pembentangan bajet 2023 tidak lama lagi, saya yakin negara kita akan kekal meneruskan momentum ini, mencatatkan pertumbuhan kdnk yang positif sepanjang 2023," katanya. Berikutan faktor luaran, prestasi ekonomi tahun ini mungkin lebih perlahan.Namun masih berupaya membawa kemakmuran dan kesejahteraan kepada negara dan rakyat.


Ekonomi 2023 dijangka berkembang pada kadar lebih sederhana

KUALA LUMPUR, 10 Februari - Tahun ini, ekonomi negara dijangka berkembang pada kadar yang lebih sederhana. Jangkaan itu berikutan persekitaran luaran yang mencabar.

(Gabenor Bank Negara, Tan Seri Nor Shamsiah Yunus)

Menurut Gabenor Bank Negara Malaysia, Tan Seri Nor Shamsiah Yunus, inflasi keseluruhan dan inflasi teras juga diramal sederhana tetapi kekal tinggi pada tahun ini berikutan keadaan tekanan kos dan permintaan yang berlarutan. "Ramalan pertumbuhan ekonomi negara tahun ini yang telah dikemas kini, akan diumumkan dalam Bajet 2023 yang dijadualkan pada 24 Februari ini."Inflasi berikutam faktor bekalan dan inflasi berkekalan kerana permintaan tinggi yang memberi kesan kepada peningkatan harga barangan," katanya.Namun, prospek inflasi kekal bergantung pada sebarang perubahan dasar dalam negeri serta perkembangan harga komoditi global.


Ringgit ditutup rendah berbanding Dolar AS

KUALA LUMPUR, 10 Februari- Ringgit meneruskan aliran menurunnya berbanding dolar AS ketika ditutup pada Jumaat berikutan ahli Rizab Persekutuan (Fed) yang terus menolak kecenderungan menaikkan kadar faedah untuk penurunan kadar faedah pada 2023, kata seorang penganalisis.Pada 6 petang, ringgit ditutup pada 4.3320/3350 berbanding dolar AS daripada 4.3140/3185 ketika ditutup pada Khamis.Pengarah Urusan SPI Asset Management Stephen Innes berkata langkah Fed itu menyokong dolar AS sambil memberi kesan negatif kepada sentimen risiko global.“Ia boleh dikatakan gabungan terburuk untuk ringgit. Oleh itu, ringgit diniagakan lebih rendah,” katanya kepada Bernama.Sementara itu, ringgit diniagakan kebanyakannya rendah berbanding kumpulan mata wang utama.

Mata wang tempatan itu susut berbanding dolar Singapura kepada 3.2635/2663 daripada 3.2627/2664 ketika ditutup pada Khamis, turun berbanding yen Jepun kepada 3.3089/3114 daripada 3.2967/3006 dan merosot berbanding pound Britain kepada 5.2404/2440 daripada 5.2381/2435.Bagaimanapun, mata wang tempatan itu kukuh berbanding euro kepada 4.6391/6424 daripada 4.6432/6480. -BERNAMA


Niaga hadapan FBM KLCI ditutup tinggi

KUALA LUMPUR, 10 Februari- Kontrak niaga hadapan FTSE Bursa Malaysia KLCI (FBM KLCI) di Bursa Malaysia Derivatives ditutup tinggi hari ini, seiring dengan prestasi di pasaran tunai pendasar.Pada penutup dagangan, kontrak Februari 2023 dan Mac 2023 meningkat 13.0 mata masing-masing kepada 1,474.0 dan 1,464.0, Jun 2023 naik 12.0 mata kepada 1,462.0 dan September 2023 melonjak 9.0 mata kepada 1,451.0.Jumlah dagangan menyusut kepada 7,333 lot daripada 8,164 lot pada Khamis manakala kepentingan terbuka menokok kepada 35,149 kontrak daripada 34,714 kontrak.

Pada 5 petang, petunjuk pasaran FBM KLCI naik 9.95 mata atau 0.68 peratus kepada 1,474.59 daripada paras penutup 1,464.64 pada Khamis.-BERNAMA


Pasaran getah ditutup rendah

KUALA LUMPUR, 10 Februari- Pasaran getah Malaysia ditutup rendah hari ini, mengambil petunjuk lemah daripada pasaran hadapan getah serantau serta kerugian harga yang dialami minyak mentah penanda aras, kata seorang peniaga.Beliau berkata sentimen pasaran turut terjejas oleh kelembapan ekonomi AS dan pemulihan berperingkat di China.“Namun begitu, kerugian selanjutnya berjaya dihadkan oleh kelemahan nilai ringgit berbanding dolar AS,” katanya kepada Bernama.

Harga Lembaga Getah Malaysia (LGM) untuk SMR 20 turun lima sen kepada 587.0 sen sekilogram (sekg) manakala lateks pukal susut satu sen menjadi 534.0 sen sekg.Pada 5 petang, harga penutup LGM untuk SMR 20 ialah 587.5 sen sekg sementara lateks pukal pada 534.0 sen sekg. -BERNAMA


KUALA LUMPUR, 10 Februari- Kadar antara bank jangka pendek ditutup stabil pada Jumaat susulan operasi Bank Negara Malaysia (BNM) yang menyerap lebihan mudah tunai daripada sistem kewangan.Mudah tunai dalam sistem konvensional susut kepada RM40.15 bilion daripada RM42.67 bilion pada sesi pagi manakala mudah tunai dana Islam turun kepada RM30.09 bilion daripada RM35.75 bilion.Awal hari ini, bank pusat menawarkan dua tender pasaran wang konvensional, satu tender Program Komoditi Murabahah dan tiga tender Qard.Ia turut mengumumkan ketersediaan repo berbalik, perjanjian jual dan beli semula serta kemudahan Murabahah Komoditi Bercagar untuk tempoh satu hingga tiga bulan.

Pada 4 petang, BNM menawarkan tender pasaran wang konvensional bernilai RM39.7 bilion dan tender pasaran wang Murabahah bernilai RM30.1 bilion, kedua-duanya bagi wang tiga hari.Kadar Semalaman Islam Malaysia (MYOR-i) berada pada 2.73 peratus pada 9 Februari, 2023. -BERNAMA


Tiga skim agihan zakat Pulau Pinang ditambah baik

(Ahmad Zakiyuddin (tengah) bersama Amran (kiri) dan Samsudin (kanan) menunjukkan kad laporan prestasi kutipan serta agihan zakat pada 2022)

BUKIT MERTAJAM, 10 Februari- Zakat Pulau Pinang (ZPP) mengumumkan tiga Skim Agihan Zakat yang ditambah baik melalui pelarasan baharu kadar amaun saguhati antara RM100 hingga RM700.Pelarasan baharu itu melibatkan Skim Agihan Kewangan Sekaligus, Skim Agihan Kewangan Bulanan dan Skim Agihan Perubatan Rawatan Dialisis.Timbalan Ketua Menteri 1, Datuk Ir Ahmad Zakiyuddin Abdul Rahman berkata, bagi Skim Agihan Kewangan Sekaligus, sebanyak RM100 hingga RM200 akan dinaikkan daripada jumlah kadar agihan yang diterima ketika ini.Manakala Kadar Skim Agihan Kewangan pula dinaikkan RM100 sebulan."Dan yang ketiga, kenaikan amaun penerima bagi skim perubatan rawatan dialisis bagi Skim Rawatan Dialisis jumlah kadar agihan yang diterima sebelum ini iaitu RM1,800 sebulan akan dinaikkan kepada RM2,500 sebulan, pertambahan sebanyak RM700," katanya.

(Timbalan Ketua Menteri 1, Datuk Ir Ahmad Zakiyuddin Abdul Rahman )

Beliau berkata demikian pada sidang akhbar di Ibu Pejabat ZPP, di Bandar Perda,Bukit Mertajam.Hadir sama, Ketua Pegawai Eksekutif ZPP, Datuk Amran Hazali dan Setiausaha Majlis Agama Islam Negeri Pulau Pinang, Datuk Samsudin Bakar.Semua pelarasan kenaikan kadar baharu ini telah berkuatkuasa mulai Januari 2023."ZPP berharap pelarasan skim-skim agihan zakat yang diselaraskan ini dapat memberikan kelegaan dan mengukir senyuman kepada penerima manfaat serta keluarga mereka seterusnya membantu dalam menampung kos sara hidup yang semakin meningkat ekoran situasi ekonomi tidak menentu yang dijangka berlaku sepanjang tahun 2023 ini," katanya.Mengenai zakat pula, kutipan tahun lalu berjumlah lebih RM150 juta meningkat hampir 2% atau RM2.9 juta berbanding 2021.Jumlah agihan zakat turut meningkat 9.11% peratus kepada RM155 juta tahun lalu berbanding agihan pada 2021, sebanyak RM142 juta.


Ringgit kukuh pada suku keempat 2022 dirangsang perkembangan global, politik stabil

KUALA LUMPUR, 10 Februari- Ringgit mengakhiri suku keempat 2022 (S4 2022) dengan lebih kukuh iaitu sebanyak 5.3 peratus berbanding dolar AS, dirangsang oleh perkembangan global yang menggalakkan serta keadaan politik dalam negeri yang lebih stabil selepas pembentukan kerajaan baharu di Malaysia pada bulan November, kata Bank Negara Malaysia (BNM).Dalam satu kenyataan hari ini, BNM berkata prestasi ringgit juga selaras dengan mata wang serantau yang lain memandangkan jangkaan pasaran berhubung dengan kenaikan kadar faedah yang lebih kecil oleh Rizab Persekutuan AS berikutan petanda bahawa inflasi yang semakin perlahan di AS telah mengurangkan kekukuhan dolar AS.“Sentimen pelabur global terhadap ringgit dan mata wang serantau juga meningkat berikutan pembukaan semula ekonomi China dan jangkaan kesan limpahan positif ekonomi ke rantau ini.,” katanya.Bank pusat berkata ringgit turut menjadi kukuh berbanding dengan beberapa rakan perdagangan utama dengan kadar pertukaran efektif nominal (NEER) meningkat sebanyak 0.4 peratus pada suku keempat.“’Pada masa hadapan, BNM akan terus memantau dengan rapi keadaan kewangan global dan domestik, serta memastikan pelarasan pasaran kewangan yang teratur,” katanya.Menyentuh mengenai keadaan pembiayaan, bank pusat itu berkata kredit kepada sektor bukan kewangan swasta ialah 4.7 peratus pada S4 2022 berbanding 5.3 peratus pada S3 2022 dalam keadaan pertumbuhan pinjaman terkumpul yang lebih rendah iaitu 4.7 peratus berbanding 5.7 peratus pada S3 2022.

Sementara itu, bon korporat terkumpul terus meningkat sebanyak 4.6 peratus pada S4 2022 daripada 4.0 peratus pada S3 2022, manakala pinjaman perniagaan terkumpul menambah 3.3 peratus pada S4 2022  berikutan pertumbuhan bayaran balik pinjaman yang terus kukuh mengatasi pertumbuhan pengeluaran pinjaman.Ia berkata  pertumbuhan pengeluaran pinjaman mampan iaitu 12.0 peratus pada S4 2022,  terutamanya bagi pinjaman modal kerja apabila syarikat terus menggunakan kemudahan kredit sedia ada.“Bagi isi rumah, pertumbuhan pinjaman terkumpul meningkat sebanyak 5.5 peratus dalam keadaan pertumbuhan pengeluaran pinjaman yang lebih perlahan serta pertumbuhan bayaran balik pinjaman yang mampan,” katanya. -BERNAMA


Ekonomi negara berkembang 8.7% pada 2022

KUALA LUMPUR, 10 Februari- Ekonomi negara dilihat berkembang sebanyak 8.7% pada 2022 berbanding 3.1% pada 2021. Ketua Perangkawan, Datuk Seri Dr Mohd Uzir Mahidin berkata, prestasi ekonomi pada suku keempat tahun lepas mencatatkan pertumbuhan 7.0% disokong aktiviti sektor swasta sebagai pemacu utama diikuti penggunaan dan pelaburan swasta.Kadar Inflasi keseluruhan pula sederhana iaitu 3.9% pada suku keempat. Trend penurunan dalam harga komoditi utama dunia sebahagiannya menyebabkan inflasi yang lebih rendah dalam beberapa barangan Indeks Harga Pengguna termasuk bahan api, daging segar dan telur.Bagaimanapun, inflasi bagi keseluruhan tahun lepas meningkat 3.3% berbanding 2.5% yang dicatatkan pada tahun sebelumnya.

Beliau berkata demikian ketika mengumumkan prestasi ekonomi suku keempat 2022. Turut hadir Gabenor Bank Negara Malaysia, Tan Sri Nor Shamsiah Yunus.


Pasaran hartanah negara stabil

KUALA LUMPUR, 10 Februari- Pasaran hartanah Malaysia dijangka stabil dan pulih beransur-ansur di sebalik sentimen berhati-hati berikutan prospek ekonomi lebih mencabar tahun ini.Ini berdasarkan aktiviti urus niaga pada 2022 yang membuktikan pasaran berdaya tahan, dengan pemulihan ketara bagi keseluruhan aktiviti pasaran.Pengarah Penyelidikan Rahim & Co Sulaiman Akhmady Mohd Saheh berkata, dalam masa terdekat pasaran akan memberi tumpuan kepada Belanjawan 2023.Beliau berharap insentif dan inisiatif yang bakal diumumkan akan terus mendorong pertumbuhan pasaran hartanah."Kita lihat ketika ini, kerajaan lebih menumpukan kepada penjanaan semula pertumbuhan ekonomi dan hartanah salah satu daripadanya. "Bagaimanapun ia lebih kepada segmen hiliran. Segmen huluan dan aktiviti ekonomi utama meliputi perkhidmatan dan pembuatan,"katanya.Tahun lalu, hartanah kediaman menyaksikan pertumbuhan positif berterusan dengan menyumbang 61.8% daripada jumlah transaksi di seluruh negara dari segi volum.181,167 transaksi direkodkan pada sembilan bulan pertama, naik 34.6% berbanding tempoh sama 2021.Beliau berkata demikian pada sidang media majlis pelancaran penerbitan Kajian Pasaran Hartanah 2022/2023.

(Pengarah Penyelidikan Rahim & Co Sulaiman Akhmady Mohd Saheh)


Dagangan Bursa Malaysia bercampur-campur pada sesi pembukaan urus niaga

KUALA LUMPUR, 10 Februari- Bursa Malaysia mempamerkan dagangan bercampur-campur pada sesi awal urus niaga pagi ini dengan sentimen yang lebih berhati-hati berikutan penurunan Wall Street semalaman, kata seorang peniaga.Pada pukul 9.15 pagi, penanda aras FTSE Bursa Malaysia KLCI (FBM KLCI) meningkat 2.79 mata kepada 1,467.43 daripada 1,464.64 pada penutupan urus niaga Khamis.Indeks utama memulakan dagangan dengan 0.41 mata lebih baik pada 1,465.05.Bagaimanapun, pergerakan harga di pasaran secara keseluruhan negatif menyaksikan kaunter rugi mengatasi kaunter untung 217 berbanding 140, manakala 285 kaunter tidak berubah, 1,532 tidak diniagakan dan 18 yang lain digantung.Jumlah dagangan adalah sebanyak 366.80 juta unit bernilai RM150.08 juta.Menurut Naib Presiden Penyelidikan Ekuiti Rakuten Trade Sdn Bhd Thong Pak Leng, Wall Street mengakhiri urus niaga lebih rendah semalam apabila timbulnya kebimbangan terhadap pelarasan kadar Rizab Persekutuan Amerika Syarikat (AS) yang mungkin lebih tinggi daripada jangkaan.Beliau berkata Purata Perindustrian Dow Jones merosot 249 mata dan Nasdaq kehilangan 121 mata, manakala hasil 10 tahun Perbendaharaan AS lebih tinggi pada 3.66%.“Di dalam negara, kegiatan jualan saham mewah berterusan terutamanya saham telekomunikasi dan berkaitan tenaga."Indeks penanda aras menyusut kerana sentimen masih tidak menentu berikutan aktiviti jualan berterusan oleh dana asing memandangkan kegiatan memburu saham murah yang dinanti-nantikan tidak menjadi kenyataan," katanya kepada Bernama.Justeru, Thong berpendapat pasaran akan menantikan pembentangan semula Belanjawan 2023 pada 24 Februari dan mengunjurkan indeks berada dalam julat kecil antara 1,460-1,470 hari ini.Sementara itu, saham wajaran tinggi Bursa - Maybank menokok empat sen untuk mencatatkan paras RM8.66, Public Bank menokok tiga sen kepada RM4.16, CIMB meningkat lima sen menjadi RM5.42 dan TNB memperoleh dua sen kepada RM9.55 manakala Petronas Chemicals turun lima sen kepada RM8.19.Bagi saham aktif, Sapura Energy, MY E.G. Services dan Velesto Energy naik setengah sen setiap satu kepada untuk mencatatkan harga lima sen, 72 sen dan 22.5 sen.YGL Convergence turut meraih 3.5 sen kepada 22 sen dan PT Resources Holdings menokok dua sen menjadi 66 sen.

Di papan indeks, Indeks FBM Emas memperoleh 16.35 mata kepada 10,711.35, Indeks FBMT 100 menambah 17.13 mata menjadi 10,376.65 manakala Indeks FBM 70 lebih tinggi 11.52 mata kepada 13,624.45.Bagaimanapun, Indeks FBM Emas Syariah turun 9.38 mata kepada 11,037.14 dan Indeks FBM ACE kerugian 35.58 mata kepada 5,776.89.Mengikut sektor, Indeks Perladangan meningkat 8.96 mata kepada 6,887.75, Indeks Perkhidmatan Kewangan menambah 87.97 mata menjadi 16,003.18, manakala Indeks Produk dan Perkhidmatan Perindustrian susut 0.49 mata kepada 189.84 dan Indeks Tenaga kerugian 0.21 mata kepada 884.67. -BERNAMA


Operasi BNM dorong kadar jangka pendek kekal stabil

KUALA LUMPUR, 10 Februari- Kadar jangka pendek diunjur kekal stabil hari ini berikutan operasi Bank Negara Malaysia (BNM) untuk menyerap lebihan mudah tunai daripada sistem kewangan.Mudah tunai dianggarkan RM42.67 bilion dalam sistem konvensional dan RM35.75 bilion dalam dana Islam.Hari ini, bank pusat akan menjalankan dua tender pasaran wang konvensional bernilai RM1 bilion, masing-masing selama tujuh hari dan 14 hari, serta tender Program Murabahah Komoditi RM200 juta bertempoh 28 hari.BNM juga akan melaksanakan tiga tender Qard melibatkan tender RM1.3 bilion selama tujuh hari, tender RM1 bilion (14 hari) dan tender RM800 juta (21 hari).

Selain itu, ia telah mengumumkan ketersediaan repo berbalik, perjanjian penjualan dan beli semula serta kemudahan Murabahah Komoditi Bercagar untuk tempoh satu hingga tiga bulan.Pada pukul 4.00 petang, BNM akan menawarkan sehingga RM39.7 bilion untuk tender semalaman konvensional dan RM31.5 bilion bagi tender semalaman Murabahah. -BERNAMA


Ringgit dibuka rendah berbanding dolar AS pada sesi awal urus niaga

KUALA LUMPUR, 10 Februari- Nilai ringgit terus turun dan diniagakan rendah sedikit berbanding dolar AS pada sesi awal dagangan pagi ini.Menurut seorang penganalisis, ini adalah disebabkan oleh langkah pelabur untuk beralih mendapatkan mata wang selamat selepas Amerika Syarikat memberi komitmen untuk menurunkan inflasi dalam apa jua cara pun.Pada pukul 9.15 pagi, mata wang tempatan berada pada nilai 4.3230/3265 berbanding dolar AS daripada penutup Khamis pada 4.3140/3185.Dalam nota kepada Bernama, peniaga ActivTrades Dyogenes Rodrigues Diniz berkata kenyataan terkini pengerusi Rizab Persekutuan AS Jerome Powell bahawa usaha memerangi inflasi mungkin lebih lama daripada jangkaan boleh menyebabkan kadar faedah AS yang lebih tinggi sepanjang 2023."Dalam persekitaran kadar faedah yang kian meningkat, pelabur cenderung mendapatkan aset selamat yang memberikan hasil seperti bon AS," katanya.Sementara itu, ringgit diniagakan tinggi berbanding sekumpulan mata wang utama.

Mata wang tempatan menambah nilai berbanding dolar Singapura kepada 3.2617/2648 daripada penutup Khamis pada 3.2627/2664 dan mengukuh berbanding yen Jepun untuk mencapai paras 3.2847/2879 daripada 3.2967/3006 semalam.Ringgit turut meningkat berbanding pound Britain kepada 5.2369/2411 daripada 5.2381/2435 sebelum ini dan lebih tinggi berbanding euro kepada 4.6416/6454 daripada 4.6432/6480 pada Khamis. -BERNAMA


Pasaran getah ditutup bercampur-campur

KUALA LUMPUR, 9 Februari- Pasaran getah Malaysia ditutup bercampur-campur hari ini di tengah-tengah isyarat lemah daripada pasaran niaga hadapan getah serantau dan kejatuhan harga minyak mentah berikutan sentimen global terjejas oleh ketidaktentuan mengenai prospek kadar faedah Amerika Syarikat (AS), kata seorang peniaga.Bagaimanapun, penurunan selanjutnya adalah terhad apabila ringgit melemah berbanding dolar AS, menyokong permintaan untuk komoditi itu susulan getah menjadi lebih murah untuk pembeli antarabangsa.Harga Lembaga Getah Malaysia (LGM) untuk Getah Mutu Malaysia 20 (SMR 20) naik dua sen kepada 592.5 sen sekilogram manakala lateks pukal susut 1.5 sen kepada 537.0 sen sekilogram.Pada 5 petang, harga penutup LGM untuk SMR 20 berada pada 592.0 sen sekilogram manakala lateks pukal pada 535.0 sen sekilogram.- BERNAMA


KUALA LUMPUR, 9 Februari- Ringgit ditutup rendah berbanding dolar AS hari ini berikutan permintaan yang lebih baik terhadap mata wang Amerika Syarikat (AS) itu apabila jangkaan pengurangan kadar oleh AS semakin tipis manakala risiko pembukaan semula China yang goyah terus menjejaskan pertukaran asing Asia, kata penganalisis.Pada 6 petang, ringgit mengakhiri hari ini pada 4.3140/3185 berbanding dolar AS daripada 4.2960/3005 pada Rabu.Pengarah Urusan SPI Asset Management Stephen Innes berkata pasaran memegang pertukaran asing Asia (ringgit) untuk trend pertumbuhan yang berbeza antara China dan AS.“Bagaimanapun, berikutan laporan senarai gaji bukan ladang AS yang kukuh dan kembalinya sentimen anti-China, peniaga telah menukar sentimen pertukaran asing Asia daripada beli semua kepada pegang.

“Mata wang Asia Pasifik mempunyai hubungan eksport yang tinggi dengan China, yang positif berikutan pembukaan semula China, namun, ia tidak berada dalam 10 yang utama berdasarkan bank pusat Asia telah menaikkan kadar lebih rendah dan kepada paras yang lebih rendah daripada yang lain,” katanya kepada Bernama. Oleh itu, katanya dalam persekitaran kadar AS yang lebih tinggi, peningkatan yang lebih besar untuk data aktiviti China diperlukan untuk memacu “faktor China” bagi mengatasi kekurangan “faktor pembawa”.Sementara itu, ringgit diniagakan rendah berbanding sekumpulan mata wang utama.Unit tempatan merosot berbanding dolar Singapura kepada 3.2627/2664 daripada 3.2472/2511 pada Rabu dan rendah berbanding yen Jepun kepada 3.2967/3006 daripada 3.2872/2909. Ia susut berbanding pound kepada 5.2381/2435 daripada 5.1990/2045 dan berkurangan berbanding euro kepada 4.6432/6480 daripada 4.6203/6252.- BERNAMA


Operasi BNM dorong kadar antara bank jangka pendek ditutup stabil

KUALA LUMPUR, 9 Februari- Kadar antara bank jangka pendek ditutup stabil hari ini berikutan operasi Bank Negara Malaysia (BNM) untuk menyerap lebihan mudah tunai daripada sistem kewangan.Mudah tunai dalam sistem konvensional merosot kepada RM35.27 bilion daripada RM39.34 bilion pagi ini, manakala mudah tunai bagi dana Islam berkurangan menjadi RM29.17 bilion daripada RM30.49 bilion sebelum ini.Awal hari ini, bank pusat menjalankan satu tender pasaran wang konvensional, satu tender Program Murabahah Komoditi dan tiga tender Qard.Pada 4 petang, BNM menawarkan tender pasaran wang konvensional bernilai RM35.3 bilion dan tender pasaran wang Murabahah RM28.2 bilion, kedua-duanya untuk wang sehari.Setakat 8 Feb 2023, Kadar Semalaman Islam Malaysia (MYOR-i) berada pada 2.74 peratus.- BERNAMA


Niaga hadapan KLIBOR tidak catat dagangan pada sesi pembukaan

KUALA LUMPUR, 9 Februari - Kontrak niaga hadapan Kadar Tawaran Antara Bank Kuala Lumpur (KLIBOR) tiga bulan di Bursa Malaysia Derivatives tidak diniagakan pagi ini.Pada 9.40 pagi, kontrak bulan semerta Februari 2023, Mac 2023, April 2023 dan Jun 2023 semuanya masih terikat pada 97.23.

Kedua-dua jumlah dagangan dan kepentingan terbuka juga kekal sifar. - BERNAMA


Harga petrol, diesel kekal

KUALA LUMPUR, 8 Februari- Harga runcit petrol RON97 dan RON95, serta diesel tidak berubah bagi tempoh 9 hingga 15 Februari.Kementerian Kewangan dalam kenyataan hari ini memaklumkan RON97 kekal pada paras RM3.35 seliter, RON95 (RM2.05) dan diesel (RM2.15).“Bagi melindungi pengguna daripada kesan kenaikan harga sebenar minyak di pasaran global, kerajaan masih mengekalkan harga runcit petrol RON95 pada paras harga siling RM2.05 seliter dan diesel RM2.15 seliter, sungguhpun harga pasaran kedua-dua produk itu melebihi paras harga siling yang ditetapkan,” menurut kenyataan itu.

Kenyataan itu memaklumkan penetapan harga runcit mingguan produk petroleum berdasarkan formula Mekanisme Harga Automatik (APM).“Kerajaan juga akan terus memantau kesan perubahan harga minyak mentah dunia serta mengambil langkah yang bersesuaian bagi memastikan kebajikan dan kesejahteraan rakyat terus terpelihara,” menurut kenyataan itu. -BERNAMA


Axia serba baharu dilancar 14 Februari ini

SEPANG, 8 Februari- Syarikat pengeluar kereta tempatan, Perodua bakal melancarkan Axia serba baharu pada 14 Februari ini. Presiden dan Ketua Pegawai Eksekutifnya, Datuk Seri Zainal Abidin Ahmad berkata, sebanyak 3,591 unit tempahan diterima setakat hari ini sejak ia dibuka hujung Januari lalu. “Kami menjangkakan sambutan yang menggalakkan untuk varian ‘SE’ dan ‘AV’ berbanding varian ‘G’ dan ‘X’ kerana saya rasa pengguna Malaysia amat menghargai teknologi dan juga cadangan nilai yang kami sediakan untuk model ini,” katanya kepada pemberita selepas sesi pandu uji D74A hari ini.Zainal berkata julat harga tentatif bagi model itu di Semenanjung Malaysia tanpa insurans adalah di antara RM38,600 dan RM49,500 seunit.Sementara itu, memetik laporan Bernama, Perodua dalam satu kenyataan berkata, jualan bagi bulan Januari 2023 melonjak 23 peratus kepada 21,449 unit yang didaftarkan berbanding 17,444 unit bagi bulan yang sama tahun lepas.Dari segi pengeluaran pula, Perodua menghasilkan 24,590 unit pada Januari tahun ini, meningkat 40.2 peratus daripada 17,538 unit yang dikeluarkan pada Januari 2022.Bagi 2023, Perodua menyasarkan untuk mendaftar sebanyak 314,000 unit dan mengeluarkan 330,000 unit kenderaan.

(Sebanyak 3,591 unit tempahan diterima setakat hari ini sejak ia dibuka hujung Januari lalu)

Zainal berkata adalah penting untuk memaklumkan bahawa pada Januari 2022, berlakunya banjir, kekurangan bekalan cip semikonduktor yang teruk, isu tenaga kerja dan kekurangan alat ganti lain – yang menghalang pengeluaran dan jualan.“Namun demikian, peningkatan dalam volum bagi kedua-dua pengeluaran dan jualan telah menunjukkan bahawa ekosistem sedang berjalan seperti yang dirancang,” katanya.Zainal berkata Perodua kekal komited kepada matlamatnya untuk menghantar kenderaan kepada pelanggan Perodua secepat mungkin tanpa menjejaskan kualiti atau keselamatan.


Ringgit ditutup tinggi berbanding Dolar AS

KUALA LUMPUR, 8 Februari- Ringgit ditutup tinggi berbanding dolar Amerika Syarikat (AS) pada Rabu, didorong harga minyak mentah yang lebih tinggi, kata penganalisis.Beliau berkata ringgit juga bergerak positif memandangkan lebih ramai pelabur mengalihkan minat kepada mata wang negara yang sedang pesat membangun selepas kenyataan Pengerusi Rizab Persekutuan AS (Fed) yang cenderung kepada kadar faedah tidak ketara tinggi.Pada 6 petang, ringgit ditutup pada 4.2960/3005 berbanding dolar AS daripada 4.2995/3055 ketika ditutup pada Selasa.Semasa laporan ini dibuat, harga minyak mentah Brent meningkat 1.18 peratus kepada US$84.68 setong.Pengarah Urusan SPI Asset Management, Stephen Innes memberitahu Bernama bahawa ringgit meraih manfaat daripada ucapan dalam tempoh semalaman oleh Pengerusi Fed, Jerome Powell.Ucapan Powell itu dilihat sebagai kurang cenderung kepada kadar faedah tinggi, berbeza dengan pasaran yang menjangkakannya selepas AS mencatatkan laporan pembayaran gaji bukan ladang yang kukuh baru-baru ini, katanya.Ketua Ahli Ekonomi Juwai IQI, Shan Saeed pula berkata ringgit dijangka kekal stabil bagi minggu ini dan mungkin bergerak di antara 4.28 dengan 4.32 berbanding dolar AS.“Kami di Juwai IQI menjangkakan dolar AS kehilangan kelebihannya pada April dan Mei selain Fed akan menurunkan kadar faedah menjelang Oktober untuk mengelak kebimbangan mengenai kemelesetan bagi menyokong ekonomi AS.“Pergerakan ringgit pada 2023 dijangka 4.10 hingga 4.30 dan ia akan mengekalkan kestabilan strukturnya berbanding mata wang utama,” katanya.

Sementara itu, ringgit diniagakan rendah berbanding beberapa mata wang utama.Unit tempatan turun berbanding dolar Singapura kepada 3.2472/2511 daripada 3.2420/2470 ketika ditutup pada Selasa dan susut berbanding yen Jepun kepada 3.2872/2909 daripada 3.2624/2672.Ringgit lemah berbanding pound British kepada 5.1990/2045 daripada 5.1624/1696 semalam dan rendah berbanding euro kepada 4.6203/6252 daripada 4.6065/6129.-BERNAMA


Sektor perkhidmatan catat peningkatan, rekod hasil lebih setengah bilion ringgit

KUALA LUMPUR, 8 Februari- Sektor perkhidmatan mencatatkan pertumbuhan dua digit, 14.9 peratus pada suku keempat 2022 dan merekodkan hasil berjumlah RM528.8 bilion.Prestasi pada tempoh tersebut dipacu segmen perdagangan borong dan runcit, makanan dan minuman serta penginapan meningkat 15 peratus kepada RM425.8 bilion.Ketua Perangkawan Malaysia, Datuk Seri Mohd Uzir menjelaskan hasil keseluruhan sektor perkhidmatan tahun lalu meningkat 20.3 peratus kepada RM2 trilion berbanding tahun sebelumnya.Ia melebihi 13.7 peratus berbanding nilai dicatatkan sebelum pandemik.Sementara itu, pendapatan e-dagang pula mencatatkan nilai RM302.3 bilion berkembang 4.1 peratus tahun ke tahun pada suku keempat 2022. Jumlah pekerja dalam sektor perkhidmatan pula mencecah 3.84 juta orang, meningkat 111.4 ribu orang atau tiga peratus tahun ke tahun. Gaji dan upah turut mencatat peningkatan sebanyak RM1.5 bilion atau 5.9 peratus tahun ke tahun.

(Ketua Perangkawan Malaysia, Datuk Seri Mohd Uzir/Foto Fail)


Bursa Malaysia ditutup rendah bagi hari kedua berturut-turut

KUALA LUMPUR, 8 Februari - FTSE Bursa Malaysia KLCI (FBM KLCI) meneruskan penurunannya bagi hari kedua berturut-turut disebabkan oleh jualan kebanyakannya dalam kaunter perbankan di tengah-tengah sentimen bercampur-campur di bursa serantau, kata seorang peniaga.Pada pukul 5 petang, FBM KLCI turun 5.63 mata atau 0.38 peratus kepada 1,470.75 berbanding paras penutup 1,476.38 pada Selasa.Indeks utama itu dibuka tidak berubah pada 1,476.39 dan bergerak antara paras 1,469.01 dan 1,479.95 sepanjang sesi dagangan. Suasana pasaran negatif apabila kaunter rugi mengatasi kaunter untung sebanyak 566 berbanding 371, manakala 403 kaunter tidak berubah, 834 tidak diniagakan dan sembilan yang lain digantung.Jumlah dagangan berkurangan kepada 3.94 bilion unit bernilai RM2.51 bilion berbanding 5.24 bilion unit bernilai RM3.03 bilion pada Selasa.   Indeks perkhidmatan kewangan jatuh 1.12 peratus atau 180.77 mata kepada 15,954.56. Penganalisis kanan Malacca Securities Sdn Bhd Kenneth Leong berkata penurunan saham wajaran tinggi perbankan berlaku apabila beberapa ahli ekonomi menyatakan bahawa langkah mengetatkan monetari oleh Bank Negara Malaysia (BNM) berkemungkinan bakal berakhir. Dilaporkan bahawa ekonomi Malaysia dijangka berkembang pada kadar sederhana 4.7 peratus tahun ini di tengah-tengah penurunan perlahan-lahan inflasi, kelonggaran dasar monetari dan harga komoditi rendah.   Ketua ahli ekonomi ANZ Bank bagi Asia Tenggara dan India, Sanjay Mathur menjangkakan inflasi, yang tidak pernah menjadi satu masalah serius di Malaysia, akan mereda sedikit dan gabungan pertumbuhan dan inflasi memberikan prospek yang baik bagi Malaysia pada masa ini.  "Pada masa depan kami menjangkakan aktiviti membeli saham pada harga rendah yang sederhana akan berlaku susulan penurunan dua hari berturut-turut ketika ini."Bagaimanapun, kenaikan mungkin terhad ke arah paras 1,490 hingga 1,500 di tengah-tengah kekurangan petunjuk baharu sehingga pembentangan semula Belanjawan 2023 pada 24 Feb ini,” katanya kepada Bernama. Sementara itu, naib presiden penyelidikan ekuiti Rakuten Trade Sdn Bhd Thong Pak Leng berkata indeks utama serantau bercampur-campur meskipun petunjuk positif daripada Wall Street semalaman apabila bayangan kadar faedah tinggi oleh pengerusi Rizab Persekutuan Amerika Syarikat (AS) Jerome Powell telah mencetuskan kebimbangan ekonomi AS dan global akan terus turun.

Bagi bursa tempatan, beliau percaya jualan besar-besaran yang berlaku sekarang akan menyediakan peluang pembelian saham berharga rendah. "Selepas mengambil kira faktor-faktor ini, kami menjangkakan FBM KLCI diniagakan tinggi dalam jajaran 1,470 hingga 1,490 bagi tempoh berbaki minggu ini. "Dari segi teknikal, kami mengunjurkan paras ketahanan segera pada 1,500 manakala paras sokongan pada 1,470," katanya. Saham wajaran tinggi Bursa Malaysia, Maybank naik satu sen kepada RM8.64, Petronas Chemicals meningkat 10 sen kepada RM8.25 dan TNB menokok 12 sen kepada RM9.51, manakala  Public Bank susut empat sen kepada RM4.12 dan CIMB berkurangan 18 sen kepada RM5.40. Dalam kalangan kaunter cergas, Sapura Energy menambah setengah sen kepada lima sen, MY E.G. Sevices turun 1.5 sen kepada 71.5 sen, Velesto Energy jatuh satu sen kepada 23.5 sen dan ATA IMS berkurangan 9.5 sen kepada 35.5 sen, manakala Ta Win Holdings tidak berubah pada lapan sen. Di papan indeks, Indeks FBM Emas turun 34.51 mata kepada 10,739.59, Indeks FBMT 100 susut 31.76 mata kepada 10,406.20, Indeks FBM ACE jatuh 46.77 mata kepada 5,789.84 dan Indeks FBM 70 berkurangan 7.32 mata kepada 13,689.13.Bagaimanapun, Indeks FBM Emas Shariah meningkat 1.19 mata kepada 11,098.69.Mengikut sektor, Indeks Produk dan Perkhidmatan Perindustrian susut 0.25 mata kepada 189.98, Indeks Perladangan berkurangan 25.63 mata kepada 6,900.32 dan Indeks Tenaga jatuh 4.68 mata kepada 893.82.Jumlah dagangan Pasaran Utama berkurangan kepada 2.72 bilion saham bernilai RM2.09 bilion berbanding 3.77 bllion saham bernilai RM2.63 bilion pada Selasa.Jumlah dagangan waran turun kepada 266.72 juta unit bernilai RM36.69 juta daripada 369.18 juta unit bernilai RM46.26 juta sebelumnya. Jumlah dagangan Pasaran ACE berkurangan kepada 954.29 juta saham bernilai RM383.48 juta daripada 1.09 bilion saham bernilai RM348.63 juta.Kaunter produk dan perkhimatan pengguna menyumbang 271.45 juta saham yang diniagakan di Pasaran Utama, produk dan perkhidmatan perindustrian (673.66 juta); pembinaan (94.09 juta); teknologi (505.42 juta); SPAC (sifar), perkhidmatan kewangan (104.53 juta); hartanah (134.57 juta); perladangan (30.48 juta); REITs (10.92 juta), dana tertutup (44,400); tenaga (743.27 juta); penjagaan kesihatan (64.38 juta); telekomunikasi dan media (23.28 juta); pengangkutan dan logistik (48.74 juta); dan utiliti (16.18 juta). -BERNAMA


KUALA LUMPUR, 8 Februari- Kadar antara bank jangka pendek ditutup stabil pada Selasa susulan operasi Bank Negara Malaysia (BNM) yang menyerap lebihan mudah tunai daripada sistem kewangan.Mudah tunai dalam sistem konvensional susut kepada RM36.70 bilion daripada RM38.84 bilion pada sesi pagi manakala mudah tunai dana Islam turun kepada RM27.91 bilion daripada RM28.84 bilion.Awal hari ini, bank pusat menawarkan satu tender pasaran wang konvensional dan tiga tender Program Komoditi Murabahah.

Pada 4 petang, BNM menawarkan tender pasaran wang konvensional bernilai RM36.7 bilion dan tender pasaran wang Murabahah bernilai RM27.4 bilion, kedua-duanya bagi wang sehari.Kadar Semalaman Islam Malaysia (MYOR-i) berada pada 2.75 peratus pada 7 Feb, 2023.-- BERNAMA


KUALA LUMPUR, 8 Februari- Ekonomi Malaysia berpotensi besar untuk mendapat manfaat sepenuhnya daripada penggunaan sambungan 5G terutamanya dalam industri perladangan yang mempunyai kekuatan dalam kalangan pemain global, kata Groupe Speciale Mobile Association (GSMA).Ketua GSMA Asia Pasifik Julian Gorman berkata negara ini harus memberikan lebih tumpuan kepada mempelbagaikan teknologi dengan mengguna pakai 5G dalam industri untuk memanfaatkan kelebihan evolusi kesalinghubungan terkini.Beliau berkata Malaysia terkenal dengan keupayaan perladangan dan teknologi pertaniannya, dan ia boleh menggunakan sepenuhnya rangkaian 5G dengan menggunakan teknologi terkini dalam industri daripada menumpukan kepada liputan populasi 5G untuk mengukur kejayaan pelaksanaannya. "Malaysia mempunyai peluang besar untuk memanfaatkan sepenuhnya teknologi 5G untuk ekonominya, contohnya, (menggunakan) pembangunan dron dalam aktiviti pertanian," katanya.Bercakap kepada Bernama di luar forum Masa Depan Ekonomi Digital Melalui 5G (FDET 5G), di sini hari ini, Gorman berkata perjalanan pelaksanaan 5G Malaysia masih di peringkat awal dengan lebih banyak ruang untuk penambahbaikan."Sejak pelancaran rangkaian 5G di Malaysia, negara mempunyai cita-cita untuk menjadi peneraju dalam 5G di rantau ini, tetapi pada masa ini matlamat ini belum tercapai. Ia adalah proses maraton ke arah matlamat akhir."Walaupun memilih laluan berani bagi rangkaian borong tunggal untuk melaksanakan rangkaian 5G di seluruh negara, ia perlu mempunyai strategi lengkap tentang cara mengimbangi had dan kerumitan laluan yang diperlukan dalam menggunakan teknologi 5G," katanya.

(Industri perladangan berpotensi dapat manfaat dari teknologi 5G Malaysia - GSMA)

Sementara itu, Gorman menyatakan bahawa teknologi 5G di seluruh dunia masih menyediakan peluang yang luas untuk penerokaan lanjut kerana ia berada di peringkat awal.Masih terdapat proses peningkatan evolusi yang akan berlaku di sekitar teknologi 5G dan terdapat lebih banyak peluang inovasi dan transformasi untuk dibincangkan dalam kalangan pemain industri dalam penerapan evolusi 5G termaju, katanya.Beliau berkata selepas lebih tiga tahun sejak pelancaran rangkaian 5G komersial global, hanya 30 peratus daripada pemain global telah menggunakan 5G, manakala banyak negara belum melancarkan rangkaian itu. "Secara global, kami hanya bercakap tentang 40 rangkaian kendiri dan 230 rangkaian bukan kendiri di kira-kira 80 negara di seluruh dunia, dan terdapat hanya 700 pengendali mudah alih yang menawarkan rangkaian 5G di seluruh dunia...kita masih perlu melalui perjalanan panjang sebelum bercakap tentang 6G."Terdapat banyak usaha yang perlu dilakukan dalam beberapa tahun akan datang melibatkan transformasi 5G dan kami tidak menjangkakan bahawa teknologi 6G akan berada di sini dalam tempoh terdekat, bukan sebelum 2030," katanya. -BERNAMA


Pasaran getah ditutup rendah berikutan sentimen pasaran lemah

KUALA LUMPUR, 8 Februari- Pasaran getah Malaysia ditutup rendah hari ini, dipengaruhi oleh petunjuk lemah daripada pasaran niaga hadapan getah serantau, kata peniaga.Beliau berkata sentimen pasaran turut terjejas disebabkan komitmen Rizab Persekutuan Amerika Syarikat (AS) untuk meningkatkan lagi kadar faedah bagi merendahkan inflasi.“Bagaimanapun, penurunan seterusnya dikekang oleh kelemahan ringgit berbanding dolar AS serta peningkatan penanda aras harga minyak mentah,” katanya.

Sementara itu, Harga Lembaga Getah Malaysia (LGM) bagi Getah Mutu Malaysia 20 (SMR 20) meningkat lapan sen kepada 590.5 sen sekilogram manakala susu getah pukal susut 4.5 sen kepada 540.0 sen sekilogram.Pada 5 petang, harga penutup LGM bagi SMR 20 berada pada 590.5 sen sekilogram manakala susu getah pukal pada 538.5 sen sekilogram. -BERNAMA


KUALA LUMPUR, 8 Februari- Kontrak niaga hadapan FTSE Bursa Malaysia KLCI (FBM KLCI) di Bursa Malaysia Derivatives lebih rendah pada sesi dagangan tengah hari, menjejaki prestasi pasaran tunai asas.Pada rehat tengah hari, kontrak Februari 2023, Mac 2023 dan Jun 2023 masing-masing menguncup tiga mata kepada 1,471.0, 1,461.0 dan 1,459.0. Sementara itu, kontrak September 2023 merosot empat mata kepada 1,452.0. Jumlah dagangan sebanyak 4,448 lot manakala kepentingan terbuka berjumlah 31,205 kontrak.Pada rehat tengah hari, petunjuk pasaran FBM KLCI susut 4.81 mata kepada 1,471.57 daripada 1,476.38 pada Selasa. -BERNAMA

(Niaga hadapan FBM KLCI rendah pada tengah hari)


KUALA LUMPUR, 8 Febuari- Dagangan Bursa Malaysia meningkat sedikit dalam sesi awal urus niaga pagi ini apabila kegiatan memburu saham murah muncul susulan penjualan semalam, kata seorang peniaga.Pada 9.15 pagi, indeks penanda aras FTSE Bursa Malaysia KLCI (FBM KLCI) menambah dua mata menjadi 1,478.38 berbanding 1,476.38 pada penutupan Selasa.Indeks utama itu memulakan dagangan pada paras 1,476.39.Pergerakan harga di pasaran positif dengan kaunter untung mengatasi kaunter rugi 274 berbalas 137, manakala 276 kaunter tidak berubah, 1,487 tidak diniagakan dan sembilan yang lain digantung.Jumlah dagangan adalah sebanyak 409.28 juta unit bernilai RM167.57 juta.Dalam nota penyelidikan, Malacca Securities Sdn Bhd menjangkakan aktiviti memburu saham murah akan muncul hari ini memandangkan prestasi Wall Street yang memberangsangkan semalaman selepas pengerusi Rizab Persekutuan (Fed) Amerika Syarikat Jerome Powell berkata inflasi mungkin berkurangan.“Kita mungkin menyaksikan kemunculan beberapa aktiviti memburu saham murah selepas penurunan mendadak semalam, terutamanya dalam sektor teknologi, sejajar dengan lantunan semula di Wall Street,” katanya.Mengenai komoditi, firma pembrokeran itu menyatakan harga minyak mentah Brent telah melonjak melebihi paras US$83 setong berikutan pemulihan permintaan daripada aktiviti pembukaan semula China, manakala minyak sawit mentah melantun melebihi RM3,900 satu tan apabila sentimen menjadi lebih positif.Justeru, ia menjangkakan sektor minyak dan gas akan menarik pelabur di tengah-tengah kenaikan harga minyak mentah, sambil menambah musim pelaporan yang akan datang dan pembentangan semula Belanjawan 2023 turut menjadi perhatian.

(Bursa Malaysia melantun semula, didorong kegiatan memburu saham murah)

Sementara itu, saham wajaran tinggi Bursa - Maybank, Public Bank dan TNB masing-masing naik satu sen kepada RM8.64, RM4.17 dan RM9.40, manakala Petronas Chemicals menambah tiga sen kepada RM8.18 dan CIMB turun tiga sen kepada RM5.55.Bagi saham aktif, MY E.G. Services meningkat tiga sen kepada 73 sen, Ta Win naik setengah sen kepada 8.5 sen dan Leform menambah satu sen menjadi 24.5 sen, manakala Aemulus Holdings turun enam sen kepada 39.5 sen dan Iris Corporation tidak berubah pada 16.5 sen.Di papan indeks, Indeks FBM Emas mengukuh 22.71 mata kepada 10,796.81, Indeks FBMT 100 meningkat 19.23 mata kepada 10,457.19 dan Indeks FBM Emas Syariah mengembang 30.01 mata kepada 11,127.51.Indeks FBM 70 peroleh 47.09 mata kepada 13,743.54 dan Indeks FBM ACE lebih tinggi 32.58 mata menjadi 5,869.19. Mengikut sektor, Indeks Produk dan Perkhidmatan Perindustrian meningkat 0.49 mata kepada 190.72, Indeks Tenaga menambah 15.20 mata kepada 913.70, Indeks Perkhidmatan Kewangan memperoleh 18.53 mata menjadi 16,153.86, dan Indeks Perladangan meraih 4.42 mata kepada 6,930.37. -BERNAMA


Pasaran getah ditutup tinggi berikutan kenaikan harga minyak mentah, ringgit yang lemah

KUALA LUMPUR, 7 Februari - Pasaran getah Malaysia ditutup tinggi sedikit hari ini, disokong oleh kenaikan penanda aras harga minyak mentah dan ringgit yang lemah berbanding dolar AS, kata seorang peniaga.Harga minyak meningkat berikutan kebimbangan terhadap bekalan selepas gempa bumi menyebabkan terminal eksport utama di Turkiye ditutup dan sebuah medan di Laut Utara pula tanpa dijangka turut ditutup, manakala permintaan di China akan meningkat.Namun begitu, peniaga itu berkata keuntungan selanjutnya dihadkan oleh pasaran niaga hadapan getah serantau yang lemah dan apabila peniaga bertindak balas terhadap peningkatan pengeluaran getah asli (NR) tempatan pada Disember 2022 yang diterbitkan oleh Jabatan Perangkaan Malaysia (DOSM).Jabatan itu melaporkan pengeluaran getah asli Malaysia meningkat sebanyak 8.9 peratus pada Disember 2022 kepada 30,556 tan metrik berbanding dengan 28,048 tan metrik pada November tahun lepas.

Pengendali pasaran juga memerhatikan isyarat mengenai ekonomi AS yang dijangkakan pada hari itu, tambahnya.Sementara itu harga Lembaga Getah Malaysia (LGM) untuk Getah Mutu Malaysia (GMM) 20 naik 1.5 sen kepada 595.50 sen sekilogram (kg) manakala lateks pukal turun 2.5 sen kepada 546.50 sen sekilogram.Pada pukul 5 petang, harga penutup LGM untuk GMM 20 berada pada 598.5 sen sekilogram manakala lateks pukal berada pada 544.5 sen sekilogram. -BERNAMA


Niaga hadapan KLIBOR tidak catat dagangan pada sesi tengah hari

KUALA LUMPUR, 7 Februari- Kontrak niaga hadapan Kadar Tawaran Antara Bank Kuala Lumpur (KLIBOR) tiga bulan di Bursa Malaysia Derivatives kekal tidak diniagakan pada sesi dagangan tengah hari ini.Pada rehat tengah hari, bulan semerta Februari 2023, Mac 2023, April 2023 dan Jun 2023 semuanya kekal terikat pada 97.23.Kedua-dua jumlah dagangan dan kepentingan terbuka masih sifar.Di pasaran tunai pada penetapan pukul 11.00 pagi, KLIBOR tiga bulan asas ialah pada 3.67 peratus.- BERNAMA


Ekonomi berasaskan pelaburan, tambah baik pelbagai aspek untuk tarik pelabur

KUALA LUMPUR, 7 Februari- Ekonomi berasaskan pelaburan dilihat sebagai salah satu langkah mampan dan lestari bagi pertumbuhan ekonomi Malaysia untuk jangka sederhana dan panjang.Penganalisa Korporat dan Perniagaan, Mohamad Faisal Abdul Malik berkata, ke arah itu negara perlu lebih fokus dan konsisten dalam usaha menambah baik segala aspek yang diperlukan bagi menggalakkan pelaburan.Ini termasuk pelaburan teknologi hijau bersumberkan inovasi dan lestari serta melibatkan penyelidikan dan pembangunan.

(Penganalisa Korporat dan Perniagaan, Mohamad Faisal Abdul Malik)

"Yang kedua, semak imbang kembali inisiatif insentif kepada sektor-sektor swasta dalam dan luar negara. Untuk yang pertama kali melabur dan yang ingin kembangkan perniagaan. Contohnya cukai mudah urus proses, regulasi, dan sebagainya", katanya.Selain itu, tadbir urus lebih cekap serta pengurangan karenah birokrasi juga perlu diberi perhatian untuk memudahkan urusan perniagaan. Perluasan sumber pendapatan baharu juga boleh merangkumi pengenalan semula Cukai Barang dan Perkhidmatan (GST) dan meneruskan pelaksanaan cukai makmur kepada syarikat yang meraih keuntungan luar biasa.Bank Dunia sebelum ini menyarankan agar Malaysia mencari sumber pendapatan baharu bagi memantapkan kedudukan fiskal dan pendapatan negara.


Ringgit dibuka rendah berbanding dolar AS

KUALA LUMPUR, 7 Februari - Nilai ringgit terus turun pada permulaan awal urus niaga pagi Selasa dan diniagakan rendah berbanding dolar AS kerana pelabur mengambil sikap berhati-hati terhadap perkembangan ekonomi global, kata seorang penganalisis.Pada 9.37 pagi, ringgit didagangkan pada 4.3050/3100 berbanding dolar AS daripada penutup Jumaat 4.2565/2610.Penganalisis itu berkata lebih ramai pelabur beralih kepada mata wang selamat dengan jangkaan Rizab Persekutuan AS akan menaikkan lagi kadar faedah dalam masa terdekat.Beliau berkata data terkini yang menunjukkan pasaran pekerjaan AS yang berdaya tahan mencadangkan kadar faedah kekal lebih tinggi untuk tempoh yang lebih lama tatkala bank pusat terus berusaha untuk memperlahankan inflasi dalam keadaan pertumbuhan ekonomi yang agak kukuh.Sementara itu, ringgit diniagakan kebanyakannya lebih tinggi berbanding sekumpulan mata wang utama.Mata wang tempatan menambah nilai berbanding dolar Singapura kepada 3.2459/2499 daripada penutup Jumaat 3.2475/2514 dan menokok berbanding yen Jepun kepada 3.2522/2563 daripada 3.3106/3147.Nilai ringgit turut meningkat berbanding pound Britain kepada 5.1845/1905 daripada 5.2125/2180 dan lebih tinggi berbanding euro pada 4.6223/6276 daripada 4.6519/6568. - BERNAMA


Malaysia mampu capai pertumbuhan ekonomi positif tahun ini

KUALA LUMPUR, 5 Februari - Malaysia diyakini mampu mencapai pertumbuhan positif tahun ini walaupun berdepan cabaran global.Menteri Perdagangan Antarabangsa dan Industri, Tengku Datuk Seri Zafrul Tengku Abdul Aziz turut optimis, negara tidak akan mengalami kemelesetan di sebalik unjuran pertumbuhan ekonomi yang lebih sederhana berbanding tahun 2022.Bank Negara Malaysia, Tabung Kewangan Antarabangsa dan Bank Dunia turut mengunjurkan pertumbuhan ekonomi positif dalam julat tiga hingga lima peratus.Jelasnya, negara perlu merebut peluang bagi memastikan semua enjin pertumbuhan kekal aktif terutamanya dari segi perdagangan dan pelaburan.

Pelaburan berkualiti tinggi berupaya menawarkan pekerjaan kepada rakyat dan meningkatkan pendapatan negara. Beliau yang baru selesai mengadakan lawatan kerja ke Pulau Pinang selama dua hari turut mengadakan pertemuan bersama pegawai tertinggi negeri dan peserta industri.Ia bagi membincangkan usaha mengukuhkan ekosistem perindustrian di negeri berkenaan, yang merupakan destinasi pelaburan utama sektor elektrik dan elektronik dan teknologi perubatan.Beliau juga berhasrat membangunkan perusahaan kecil dan sederhana yang menawarkan perkhidmatan dan menjadi pembekal kepada syarikat multinasional.


Pemulihan ekonomi China dijangka dorong ringgit di paras 4.25 minggu depan

KUALA LUMPUR, 4 Februari- Ringgit dijangka diniagakan pada paras 4.25 berbanding dolar Amerika Syarikat (AS) minggu depan berikutan sentimen optimis terhadap pemulihan ekonomi China.Rakan Pengurusan SPI Asset Management Stephen Innes berkata prospek terhadap ringgit kekal cerah kerana sebarang pemulihan di China dilihat dapat menampan ketidaktentuan ekonomi di AS.Malah, katanya, potensi pemulihan China itu turut membantu ekonomi dan mata wang serantau termasuk ringgit biarpun pelabur mahu melihat pertumbuhan lebih baik di Beijing sebelum bertindak menyalurkan lebih banyak dana ke Asia yang mampu mengukuhkan ringgit dan mata wang lain di Asean.“Apa yang kita lihat sekarang adalah dolar AS yang lebih ketara dan sama ada korporat yang memegang dolar itu di peringkat tempatan serta di AS akan melepaskan baki mata wang tersebut.“Ini akan menjadi titik perubahan ke atas sentimen membabitkan dolar AS dan ringgit dapat mengukuh semula,” katanya kepada Bernama.Innes juga menjangkakan ringgit-dolar AS mencecah paras 4.27 berikutan peningkatan turun naik pasaran yang bergantung kepada data gaji bukan perladangan AS.Sementara itu, Kenanga Research mengunjurkan ringgit mungkin diniagakan dalam lingkungan 4.24 hingga 4.28 berikutan ketidaktentuan pasaran yang mereda selepas mesyuarat Jawatankuasa Pasaran Terbuka Persekutuan (FOMC) AS berakhir.“Di peringkat tempatan, ringgit sebaliknya akan dipengaruhi oleh pengumuman data penting dan petunjuk makroekonomi seperti keluaran dalam negara kasar bagi suku keempat pada 10 Februari.“Sebarang angka yang lebih tinggi daripada jangkaan akan terus memberi rangsangan terhadap pengukuhan ringgit,” katanya dalam nota tinjauannya, hari ini.Cabang penyelidikan Kenanga Investment Bank berkata hala tuju pergerakan ringgit juga berpandukan kepada maklumat gaji bukan perladangan AS.Dalam pada itu, ringgit mengakhiri minggu dagangan singkat dengan lebih rendah menjelang pengumuman data gaji bukan perladangan AS dan sentimen keseluruhan kekal lemah berikutan persekitaran ekonomi yang tidak menentu.

Bagi asas perbandingan mingguan, ringgit susut berbanding dolar AS kepada 4.2565/2610 pada akhir urus niaga semalam berbanding 4.2410/2475 pada seminggu sebelumnya.Unit tempatan itu bagaimanapun lebih mengukuh berbanding mata wang lain berbanding minggu lepas.Ia meningkat berbanding pound Britain pada 5.2125/2180 daripada 5.2453/2533, naik berbanding dolar Singapura kepada 3.2475/2514 daripada 3.2498/2534 dan mengukuh berbanding euro pada 4.6519/6568 daripada 4.6685/6735. Ringgit sebaliknya susut berbanding yen Jepun kepada 3.3106/3147 daripada 3.2658/2711. -BERNAMA


Niaga hadapan MSM diniagakan dalam sentimen turun naik minggu depan

KUALA LUMPUR, 4 Februari- Kontrak niaga hadapan minyak sawit mentah (MSM) di Bursa Malaysia Derivatives dijangka diniagakan dalam sentimen turun naik minggu depan berikutan peniaga menunggu laporan Lembaga Minyak Sawit Malaysia bagi pengeluaran dan eksport Januari 2023 pada pertengahan minggu.Peniaga minyak sawit kanan Interband Group, Jim Teh berkata memandangkan kebanyakan penganalisis menjangkakan stok lebih tinggi, angka eksport rendah serta permintaan yang lebih perlahan di Malaysia dan Indonesia, harga bagi komoditi itu mungkin mengalami turun naik.“Peniaga antarabangsa lebih kepada bila dan di mana untuk membeli disebabkan inventori tinggi. Selain itu, minggu depan juga adalah minggu dagangan pendek yang menyebabkan pembelian akan berkurangan dan volum akan merosot.“Selain itu, sebilangan peniaga baru sahaja memulakan operasi selepas sambutan Tahun Baharu Cina,” katanya kepada Bernama.Beliau berkata komoditi itu dijangka diniagakan antara RM3,300 satu tan dan RM3,500 satu tan.Dalam pada itu, peniaga minyak sawit David Ng menjangka pasaran akan diniagakan dalam kecenderungan meningkat minggu depan dengan julat RM3,500 satu tan dan RM4,000 satu tan.Bagi minggu dagangan pendek yang baru berakhir, niaga hadapan MSM Malaysia bercampur-campur dan dipengaruhi oleh belian semasa harga rendah, eksport yang dijangka lebih lemah serta kekurangan permintaan.

Bagi asas mingguan, kontrak Februari 2023 merosot RM149 kepada RM3,725 satu tan, Mac 2023 susut RM66 kepada RM3,833 satu tan, April 2023 menguncup RM51 kepada RM3,851 satu tan, Mei 2023 susut RM41 kepada RM3,862 satu tan, Jun 2023 turun RM30 kepada RM3,864 satu tan dan Julai 2023 susut RM19 kepada RM3,856 satu tan.Jumlah dagangan mingguan meningkat kepada 224,673 lot daripada 154,453 lot manakala kepentingan terbuka susut kepada 168,241 kontrak daripada 174,782 kontrak pada akhir minggu lepas.Harga MSM fizikal bagi Februari Selatan rendah RM120 kepada RM3,800 satu tan.Pasaran niaga hadapan Malaysia ditutup pada Rabu, 1 Februari bersempena cuti Hari Wilayah Persekutuan.Ia juga akan ditutup pada Isnin, 6 Februari sebagai cuti gantian bagi Thaipusam yang disambut pada Ahad dan menyambung semula dagangan pada Selasa, 7 Februari. -BERNAMA


Penarikan balik WRO terhadap Sime Darby Plantation beri impak positif kepada industri sawit negara

KUALA LUMPUR, 5 Februari - Susulan penarikan balik Perintah Pelepasan Penahanan (WRO) terhadap Sime Darby Plantation oleh Jabatan Kastam dan Perlindungan Sempadan Amerika Syarikat (USCBP).Menteri Sumber Manusia, V. Sivakumar menyifatkan, ia berita baik yang akan memberi impak positif buat industri sawit negara.Jelasnya, tindakan itu berkait rapat pasaran eksport, kelangsungan perniagaan industri prinsipal, usahasama dan subsidiari sawit negara serta memulihkan kembali reputasi Malaysia yang dikaitkan dengan amalan buruh paksa.

Kejayaan Sime Darby Plantation menangani isu-isu buruh paksa menerusi inisiatif seperti 'zero recruitment policy' dan pembangunan mekanisme penyelesaian aduan dalaman syarikat, harus dijadikan panduan atau model amalan terbaik oleh industri-industri lain. Beliau turut menggesa pihak industri untuk mempertingkatkan usaha mewujudkan persekitaran kerja yang kondusif serta tahap pematuhan piawaian perburuhan.Menerusi konsep keterangkuman, Pelan Tindakan Kebangsaan Mengenai Buruh Paksa 2021-2025 bermatlamat mewujudkan mekanisme terbaik bagi membendung amalan buruh paksa menjelang tahun 2030.


Niaga hadapan emas dijangka diniagakan rendah minggu depan

KUALA LUMPUR, 4 Februari- Kontrak niaga hadapan emas di Bursa Malaysia Derivatives dijangka menyaksikan dagangan berhati-hati minggu depan berikutan pelabur menunggu pemangkin pasaran baharu untuk memacu permintaan, menurut peniaga.Beliau berkata pelabur juga akan turut memantau senarai gaji bukan ladang Amerika Syarikat (AS) yang dikeluarkan pada Jumaat untuk menentukan keputusan dagangan.Sementara itu, niaga hadapan emas tempatan akan mengambil isyarat daripada pergerakan niaga hadapan emas COMEX AS minggu depan, katanya.Bagi minggu baru berakhir, niaga hadapan emas didagangkan kebanyakannya rendah pada sepanjang minggu dagangan yang pendek, menjejaki pasaran niaga hadapan emas COMEX AS.Pada Jumaat, niaga hadapan emas domestik didagangkan rendah sebanyak 66 lot. Secara keseluruhannya, sebanyak 104 lot dicatatkan sepanjang minggu ini.

Pada asas mingguan, kontrak bulan semerta Februari 2023 merosot kepada AS$1,919.0 bagi setiap auns troy daripada AS$1,932.7 bagi setiap auns troy pada minggu lepas.Mac 2023 ditutup pada AS$1,924.7 bagi setiap auns troy, manakala April 2023, Mei 2023, Jun 2023 dan Ogos 2023 semuanya ditutup pada AS$1,933.8 bagi setiap auns troy.Harga emas fizikal berada pada AS$1,921.65 bagi setiap auns troy seperti yang diterbitkan oleh Persatuan Pasaran Jongkong London (LBMA) bagi penetapan selepas tengah hari pada 2 Februari 2023. -BERNAMA


Bursa Malaysia dijangka rendah minggu depan

KUALA LUMPUR, 4 Februari- Bursa Malaysia dijangka rendah pada minggu dagangan akan datang yang pendek berikutan sentimen pelabur diramal kekal tidak memberangsangkan buat masa ini disebabkan faktor luaran walaupun belian semasa harga rendah mungkin berlaku berikutan penilaian yang menarik.Naib Presiden Penyelidikan Ekuiti Rakuten Trade Sdn Bhd, Thong Pak Leng berkata, sehubungan itu, petunjuk pasaran FTSE Bursa Malaysia KLCI (FBM KLCI) dijangka diniagakan tidak berubah dengan kecenderungan positif pada paras 1,485 hingga 1,500 pada minggu depan.“Daripada perspektif teknikal, kami mengesan paras rintangan segera pada 1,500 dan sokongan pada 1,470,” katanya kepada Bernama.Sementara itu, Hong Leong Investment Bank Bhd (HLIB) berkata prospek jangka pendek FBM KLCI kekal positif di tengah-tengah pembukaan semula China dan kitaran meningkat kadar faedah yang hampir mencapai kemuncak.Bagaimanapun indeks petunjuk pasaran itu dijangka bergerak dalam jajaran kecil dengan paras rintangan pada 1,500, 1,512 dan 1,528 manakala sokongan pada 1,451, 1,468 dan 1,479 menjelang cuti hujung minggu yang panjang.Bursa Malaysia dan anak-anak syarikatnya akan ditutup pada Isnin berikutan cuti gantian Thaipusam dan menyambung semula dagangan pada Selasa.Bagi asas mingguan, indeks utama merosot 7.08 mata kepada 1,490.47 pada Jumaat daripada 1,497.55 pada minggu sebelumnya.Di papan indeks, Indeks FBM Emas Shariah meningkat 34.72 mata kepada 11,212.27, Indeks FBM ACE menokok 112.0 mata kepada 5,843.23 dan Indeks FBM 70 naik 125.15 mata kepada 13,884.99.Indeks FBM Emas menguncup 7.01 mata kepada 10,886.35 dan Indeks FBMT 100 susut 16.02 mata kepada 10,547.89. Mengikut sektor, Indeks Produk dan Perkhidmatan Perindustrian meningkat 0.98 mata kepada 191.75, Indeks Tenaga naik 25.35 mata kepada 906.11 dan Indeks Teknologi menokok 1.10 mata kepada 69.39.

Indeks Perladangan naik 86.01 mata kepada 6,927.24 manakala Indeks Perkhidmatan Kewangan merosot 155.37 mata kepada 16,314.82.Jumlah dagangan mingguan meningkat kepada 18.10 bilion unit bernilai RM10.57 bilion berbanding 11.21 bilion unit bernilai RM6.12 bilion minggu lepas.Jumlah dagangan Pasaran Utama menokok kepada 12.44 bilion saham bernilai RM8.78 bilion daripada 7.23 bilion saham bernilai RM4.95 bilion minggu lepas.Jumlah dagangan waran naik kepada 1.26 bilion unit bernilai RM217.46 juta daripada 951.90 juta unit bernilai RM130.73 juta sebelum ini.Jumlah dagangan Pasaran ACE meningkat kepada 4.39 bilion saham bernilai RM1.57 bilion daripada 3.02 bilion saham bernilai RM1.04 bilion minggu lepas. -BERNAMA


Tuaian rendah, dagangan pasaran getah dijangka kukuh minggu depan

KUALA LUMPUR, 4 Februari- Pasaran getah Malaysia dijangka menyaksikan harga serta permintaan lebih mengukuh minggu depan berikutan hasil tuaian yang lebih rendah, kata pakar industri.Mantan Presiden Persatuan Pengilang Sarung Tangan Getah Malaysia Denis Low berkata keadaan itu lazimnya berlaku menjelang musim luruhan daun getah yang sebaliknya lebih awal iaitu mulai akhir Februari hingga penghujung April.Menurutnya, ketidaktentuan akibat pengeluaran hasil berkaitan lateks itu berkemungkinan memberi kesan sebanyak 40-50 peratus.“Ketidakpastian akibat faktor luruhan daun yang berselang-seli dan bukannya secara menyeluruh akibat perubahan iklim, juga mungkin memberi impak negatif ke atas bekalan yang menjadikan harga tidak menentu,” katanya kepada Bernama.Malah, Low berkata perubahan iklim serta tempoh monsun akan meningkatkan lagi risiko penyakit seperti Pestalotiopsis atau penyakit luruhan daun pokok getah ketika hujan lebat.Penyakit itu menyebabkan daun getah kuning dan luruh yang merendahkan lagi hasil tuaian lateks.Faktor cuaca juga menyebabkan pengeluaran hasil getah terjejas, sekali gus meningkatkan harganya, kata Low.Bagi minggu yang baru berakhir, pasaran getah menyaksikan dagangan bercampur-campur seiring dengan pasaran niaga hadapan getah serantau, aliran pergerakan harga minyak, keputusan dasar monetari Rizab Persekutuan Amerika Syarikat dan sentimen positif daripada prestasi ekonomi China yang kian baik.

Bagi perbandingan mingguan, harga rujukan fizikal Lembaga Getah Malaysia (LGM) bagi Getah Mutu Malaysia atau SMR 20 turun 0.51 peratus atau 30.5 sen kepada 594.50 sen sekilogram daripada 625 sen sekilogram pada Jumaat lepas manakala lateks pukal naik 2.33 peratus atau 12.5 sen kepada 549 sen daripada 536.5 sen sekilogram, sebelum ini.Pasaran getah Kuala Lumpur ditutup pada 1 Feb 2023 sempena cuti Hari Wilayah Persekutuan dan akan turut ditutup pada Isnin, 6 Februari 2023 sebagai cuti ganti Thaipusam Ahad ini.Operasi pasaran akan disambung semula pada 7 Februari 2023. -BERNAMA


Operasi BNM dorong kadar jangka pendek kekal stabil minggu depan

KUALA LUMPUR, 4 Februari- Langkah operasi Bank Negara Malaysia (BNM) untuk menyerap lebihan mudah tunai daripada sistem kewangan dijangka membolehkan kadar jangka pendek kekal stabil pada minggu depan.Dalam minggu singkat susulan cuti umum ini, bank pusat itu telah menjalankan operasi harian bagi mengurangkan lebihan dana daripada sistem kewangan dengan melaksanakan pelbagai tender termasuk pasaran wang konvensional, repo berbalik, Qard dan tender program Komoditi Murabahah.Pasaran ditutup pada Rabu lepas sempena cuti Hari Wilayah Persekutuan.Jumlah lebihan mudah tunai dalam sistem konvensional bagi minggu ini berkurangan kepada RM39.97 bilion daripada RM47.60 bilion pada minggu sebelumnya manakala dalam sistem Islam ia susut kepada RM30.91 bilion daripada RM34.52 bilion sebelum ini.Kadar Semalaman Islam Malaysia (MYOR-i) berada pada 2.72 peratus setakat 2 Feb 2023.-BERNAMA


KOP Mantap Berhad jalin kerjasama dengan CRJ Capital Partners

KUALA LUMPUR, 3 Februari- KOP Mantap Berhad, anak syarikat milik penuh Koperasi Polis DiRaja Malaysia (KPDRM) mengorak langkah menjalinkan kerjasama strategik dengan syarikat pelaburan antarabangsa, CRJ Capital Partners.Ketua Pegawai Eksekutif Kumpulan KOP Mantap Berhad, Datuk Wan Nazri Wan Aria berkata kerjasama itu merupakan aktiviti pelaburan strategik untuk menyertai projek-projek berpotensi tinggi dan kekal berdaya saing.Ini juga membolehkan anak syarikat milik KPDRM membuka lebih banyak peluang perniagaan dan pelaburan kepada syarikat tempatan dalam menyediakan Inisiatif Pembiayaan Swasta (PFI)."Kami memfokuskan kepada melakukan pelaburan dalam sektor infrastruktur, teknologi, keselamatan siber, komoditi dan perdagangan. Inilah beberapa sektor yang kami cari," katanya.

Beliau berkata demikian pada sidang media jalinan kerjasama startegik diantara KOP Mantap dan CRJ Capital Partners, di sini hari ini.Sementara itu, Ketua Eksekutif CRJ Capital Partners, David Nour yakin dengan keupayaan dimiliki KOP Mantap Berhad dalam pengurusan projek dalam dan luar negara.CRJ Capital mempunyai pengalaman luas dalam pengurusan pembiayaan fasiliti dalam memastikan kelancaran dan pelaksanaan sesuatu projek itu dapat dilaksanakan.


Pasaran getah ditutup rendah

KUALA LUMPUR, 3 Februari - Pasaran getah Malaysia mengakhiri minggu ini dengan ditutup rendah dipengaruhi oleh pasaran niaga hadapan getah serantau yang lemah dan penurunan harga minyak, kata seorang peniaga. Beliau berkata harga penanda aras utama minyak mengalami penurunan dua minggu berturut-turut apabila pasaran menunggu petanda seterusnya pemulihan permintaan bahan api di China untuk mengimbangi kemerosotan dalam ekonomi utama lain. “Bagaimanapun, penurunan selanjutnya dikekang oleh ringgit yang lemah berbanding dolar Amerika Syarikat (AS),” kata peniaga itu kepada Bernama.

Beliau berkata kebanyakan mata wang Asia juga lemah berbanding dolar AS manakala pasaran saham serantau ditutup bercampur-campur menjelang pengumuman laporan senarai gaji bukan ladang AS bagi mencari petunjuk selanjutnya mengenai dasar Rizab Persekutuan AS (Fed).Sementara itu, harga Lembaga Getah Malaysia (LGM) bagi SMR 20 susut satu sen kepada 595.50 sen sekilogram manakala lateks pukal turun 0.5 sen kepada 549.50 sen sekilogram.Pada 5 petang, harga penutup LGM bagi SMR 20 berada pada 594 sen sekilogram manakala lateks pukal berada pada 549 sen sekilogram. -BERNAMA


Ringgit ditutup rendah berbanding dolar AS

KUALA LUMPUR, 3 Februari - Ringgit ditutup rendah berbanding dolar Amerika Syarikat (AS) hari ini berikutan pelabur menumpukan perhatian kepada data senarai gaji bukan ladang AS  lewat hari ini.Pada pukul 6 petang, ringgit susut kepada 4.2565/2610 berbanding dolar AS daripada 4.2445/2490 yang ketika ditutup pada Khamis.Rakan Kongsi Pengurusan SPI Asset Management, Stephen Innes berkata angka senarai gaji bukan ladang yang lebih kukuh akan menyokong dolar AS dan sekiranya sebaliknya ia akan  menyebabkan kebimbangan kemelesetan di seluruh dunia dan menjejaskan aset berisiko seperti ringgit.“Data itu harus jatuh ke dalam zon pertengahan yang tidak terlalu buruk dan tidak terlalu baik untuk dibuka dengan baik pada Isnin,” katanya kepada Bernama.

Ringgit diniagakan kebanyakannya lebih tinggi berbanding sekumpulan mata wang utama.Unit tempatan meningkat berbanding dolar Singapura kepada 3.2475/2514 daripada 3.2498/2534 ketika ditutup pada Khamis bagaimanapun merosot berbanding yen Jepun kepada  3.3106/3147 daripada 3.2924/2961.Sementara itu, ringgit mengukuh berbanding pound Britain kepada 5.2125/2180 daripada 5.2381/2437 dam melonjak berbanding euro kepada 4.6519/6568 daripad 4.6685/6735. -BERNAMA


Bursa Malaysia ditutup tinggi sedikit susulan belian saat-saat akhir

KUALA LUMPUR, 3 Februari - FTSE Bursa Malaysia KLCI (FBM KLCI) melantun semula daripada penurunan sebelum ini dan ditutup tinggi hari ini mencecah paras 1,490 berikutan belian saat-saat akhir di kaunter wajaran tinggi di tengah-tengah prestasi bercampur-campur di bursa serantau lain.Pada pukul 5 petang, FBM KLCI meningkat 0.67 mata kepada 1,490.47 berbanding paras penutup 1,489.80 pada Khamis.Indeks petunjuk pasaran dibuka tinggi naik 0.76 mata kepada 1,490.56 dan bergerak antara paras 1,485.25 dan 1,493.34 sepanjang sesi dagangan. Bagaimanapun, suasana pasaran negatif dengan kaunter rugi mengatasi kaunter untung sebanyak  510 berbanding 443, manakala 388 kaunter tidak berubah, 829 tidak diniagakan dan 20 yang lain digantung.Jumlah dagangan berkurangan kepada 4.36 bilion unit bernilai RM2.41 bilion berbanding 5.14 bilion unit bernilai RM2.95 bilion pada Khamis.Naib presiden penyelidikan ekuiti Rakuten Trade Sdn Bhd, Thong Pak Leng berkata FBM KLCI kekal dalam fasa penstabilan apabila para pelabur enggan mengambil langkah seterusnya berikutan ketidakpastian berhubung prestasi ekonomi global. “Kita melihat pasaran global tidak menentu disebabkan kekurangan hala tuju, tetapi bagi Bursa Malaysia, kita masih melihat sokongan padu daripada para pelabur,” katanya kepada Bernama.Beliau berkata di peringkat serantau, indeks utama diniagakan bercampur-campur susulan prestasi lemah di Wall Street semalaman apabila data pendapatan yang mengecewakan daripada syarikat teknologi utama Amerika Syarikat (AS) telah menjejaskan sentimen menjelang pengumuman laporan gaji AS.Indeks utama serantau ditutup bercampur-campur dengan Nikkei 225 Jepun naik 0.39 peratus kepada 27,509.46, manakala Hang Seng Hong Kong turun 1.36 peratus kepada 21,660.47, Indeks Strait Times Singapura menokok 0.49 peratus kepada 3,380.04 dan Kospi Korea Selatan menambah 0.47 peratus kepada 2,480.40.Di bursa tempatan, kaunter untung dalam kalangan saham wajaran tinggi diterajui oleh Petronas Chemicals, yang naik sembilan sen kepada RM8.31, IHH menokok lapan sen kepada  RM6.03, Press Metal naik enam sen kepada RM5.36, MR DIY naik lima sen kepada RM1.90, manakala Kuala Lumpur Kepong meningkat 26 sen kepada RM22.02.

Bagaimanapun, kaunter utama lain Maybank, turun satu sen kepada RM8.71, Public Bank tidak berubah pada RM4.21 dan CIMB susut empat sen kepada RM5.66.Dalam kalangan kaunter cergas, Borneo Oil tidak berubah pada dua sen, Hong Seng turun 2.5 sen kepada 19 sen, Zen Tech dan Sapura Energy jatuh setengah sen setiap satu masing-masing kepada 6.5 sen dan 4.5 sen manakala Ta Win tidak berubah pada tujuh sen.Di papan indeks, Indeks FBM Emas meningkat 8.35 mata kepada 10,886.35, Indeks FBMT 100 naik 8.80 mata kepada 10,547.89 dan Indeks FBM Emas Shariah menokok 27.25 mata kepada 11,212.27.Indeks FBM 70 menambah 28.95 mata kepada 13,884.99 dan Indeks FBM ACE naik 31.91 mata kepada 5,843.23.  Mengikut sektor, Indeks Produk dan Perkhidmatan Perindustrian naik 1.48 mata kepada 191.75,  Indeks Perladangan meningkat 23.57 mata kepada 6,927.24 tetapi Indeks Tenaga susut  1.46 mata kepada 906.11 dan Indeks Perkhidmatan Kewangan jatuh 26.82 mata kepada 16,314.82.Jumlah dagangan Pasaran Utama menyusut kepada 2.93 bilion saham bernilai RM1.89 bilion berbanding dengan 3.93 bilion saham bernilai RM2.54 bilion pada Khamis.Jumlah dagangan waran meningkat kepada 290.29 juta unit bernilai RM54.02 juta daripada 324.53 juta unit bernilai RM54.48 juta. Jumlah dagangan Pasaran ACE melonjak kepada 1.13 bilion saham bernilai RM454.44 juta daripada 887.88 juta saham bernilai RM349.22 juta.Kaunter produk dan perkhidmatan pengguna menyumbang 301.22 juta saham yang diniagakan di Pasaran Utama, produk dan perkhidmatan perindustrian (1.02 bilion); pembinaan (88.45 juta); teknologi (583.41 juta); SPAC (sifar), perkhidmatan kewangan (74.09 juta); hartanah (184.27 juta); perladangan (48.53 juta); REITs (10.78 juta), dana tertutup (2,000); tenaga  (459.20 juta); penjagaan kesihatan (60.27 juta); telekomunikasi dan media (31.60 juta); pengangkutan dan logistik (61.54 juta); dan utiliti (12.61 juta).Bursa Malaysia dan anak syarikatnya akan ditutup pada Isnin susulan cuti ganti sempena sambutan Thaipusam yang jatuh pada hari Ahad, Urus niaga bursa akan disambung semula pada Selasa. -BERNAMA


AirAsia X aktifkan kembali laluan Kuala Lumpur - Busan

(AirAsia X mengaktifkan kembali laluan Kuala Lumpur - Busan dengan kekerapan tiga kali seminggu)

BUSAN, 3 Februari - Syarikat penerbangan tambang rendah jarak jauh AirAsia X mengaktifkan kembali laluan Kuala Lumpur - Busan dengan kekerapan tiga kali seminggu.Penerbangan sulung D7 518 berlepas dari KLIA2 pukul 2.10 pagi, Jumaat, dengan membawa 137 penumpang.Perjalanan menaiki pesawat Airbus A330-300 tersebut mengambil masa lima jam 50 minit sebelum mendarat di Lapangan Terbang Antarabangsa Gimhae, Busan pukul 9 pagi waktu tempatan. Laluan berkenaan sebelum ini dihentikan sejak 2020 berikutan penutupan sempadan susulan pandemik COVID-19.Ketua Pegawai Eksekutif AirAsia X, Benyamin Ismail, yakin laluan sektor berkenaan mampu mencapai kapasiti penumpang antara 85 hingga 88 peratus tahun ini."Pembukaan semula sempadan merancakkan lagi industri pelancongan dan meningkatkan ekonomi setempat." kata beliau ketika ditemui pada sidang media di Lapangan Terbang Antarabangsa Gimhae, di sini.

Turut hadir Pengarah Tourism Malaysia Korea, Shaharuddin Yahya dan Pengarah Bahagian Promosi Pelancongan Busan Metropolitan City, Son Taewok.AirAsia X membawa lebih 200,000 penumpang di antara Kuala Lumpur dan Busan pada tahun 2019, sebelum pandemik.Sektor Korea Selatan dijangka menyumbang 15 peratus kepada keseluruhan pendapatan syarikat dengan dua destinasi ke Busan dan Seoul. Syarikat tersebut bercadang menambah jumlah pesawat kepada 17 pesawat keseluruhannya menjelang penghujung tahun 2023 berbanding tujuh pesawat beroperasi pada ketika ini.Beberapa destinasi baharu bakal diperkenal khususnya melibatkan rantau Asia Utara merangkumi bandar utama di China, Korea dan Jepun.


Kadar jangka pendek dijangka kekal stabil dengan operasi BNM

KUALA LUMPUR, 3 Februari- Kadar jangka pendek dijangka kekal stabil hari ini berikutan operasi Bank Negara Malaysia (BNM) menyerap lebihan mudah tunai daripada sistem kewangan.Mudah tunai dianggarkan RM44.48 bilion dalam sistem konvensional manakala dana Islam berjumlah RM35.83 bilion.Hari ini, BNM akan menawarkan tiga tender pasaran wang konvensional merangkumi tender RM500 juta selama tujuh hari dan dua tender RM1 bilion, masing-masing bagi 14 hari dan 28 hari.Bank pusat itu akan turut melaksanakan tiga tender Qard meliputi tender RM1.5 bilion selama tujuh hari, tender RM2.4 bilion selama 14 hari dan tender RM1.2 bilion selama 21 hari serta tender repo terbalik bernilai RM1.4 bilion bagi tempoh 28 hari.

BNM turut mengumumkan ketersediaan repo berbalik, perjanjian jual beli semula dan kemudahan Komoditi Murabahah Bercagar selama satu hingga tiga bulan.Pada pukul 4.00 petang, BNM akan menjalankan tender semalaman konvensional sehingga RM42.4 bilion dan RM29.7 bilion bagi tender semalaman Murabahah. -BERNAMA


Bank Dunia unjur ekonomi Malaysia tumbuh 4% tahun ini

KUALA LUMPUR, 3 Februari- Ekonomi Malaysia diunjur tumbuh lebih sederhana pada 4% tahun ini yang menyaksikan perbelanjaan sektor swasta dijangka menjadi pemacu utama dalam persekitaraan permintaan luar yang perlahan, kata Bank Dunia.Penggunaan swasta pula dijangka berkembang pada kadar lebih perlahan namun masih kukuh iaitu 6.7% pada 2023, disokong oleh peningkatan berterusan keadaan pasaran buruh yang lebih baik serta bantuan pendapatan isi rumah daripada kerajaan. “Pembentukan modal tetap kasar (PMTK) diunjur meningkat 4.2% pada 2023 (anggaran 2022: 5.3%) yang memaparkan aliran pelaburan modal berterusan dalam sektor swasta serta awam,” kata Bank Dunia dalam laporan Tinjauan Ekonomi Malaysia terkini bertajuk 'Memperluas Sempadan Digital Malaysia' yang dikeluarkan hari ini.Laporan itu berkata perbelanjaan modal sektor swasta akan terus dipacu oleh pelaburan berterusan serta baharu selama beberapa tahun dalam sektor pembuatan serta perkhidmatan yang berintensifkan teknologi.“Perbelanjaan modal oleh kerajaan pula dijangka menumpukan terutamanya dalam penambahbaikan infrastruktur dan kemudahan awam termasuk Laluan Rel Pantai Timur (ECRL), Transit Aliran Ringan 3 (LRT3), Transit Aliran Massa (MRT) 3, Sistem Transit Rapid Johor Bahru-Singapura (RTS Link), Fasa 2 Sarawak-Sabah Link Road dan Lebuh Raya Trans Borneo," katanya.Selain itu, susulan persekitaran global yang kurang menyokong, Bank Dunia mengunjurkan pertumbuhan perdagangan akan menyederhana pada 2023 dengan prospek pertumbuhan eksport Malaysia lebih perlahan kepada 2.2% tahun ini yang seiring dengan unjuran pertumbuhan global dan momentum perdagangan antarabangsa yang perlahan.Pada masa sama, pertumbuhan import juga dijangka menyederhana kepada 2.1% pada 2023 (berbanding 15.3% mengikut anggaran 2022) dan memaparkan pertumbuhan lebih perlahan di peringkat penggunaan, pertengahan serta barangan modal. Di peringkat global, laporan berkenaan mengunjurkan pertumbuhan merosot ketara kepada 1.7% bagi tahun ini daripada unjuran 2.9% pada 2022 yang mencerminkan langkah memperketat dasar, keadaan kewangan yang kian buruk serta impak berterusan daripada konflik Rusia-Ukraine.

“Bagi negara atau ekonomi lebih maju, pertumbuhannya juga dijangka menyederhana kepada 0.5% (anggaran 2022: 2.5%) ketika bank-bank pusat terus mengetatkan dasar monetari bagi membendung inflasi.“Di rantau Asia Timur dan Pasifik misalnya, pertumbuhan diunjur mengukuh kepada 4.3% pada 2023 (2022: 3.2%) susulan langkah kelonggaran sekatan berkaitan pandemik yang meningkatkan aktiviti di China,” katanya.Bank Dunia berkata kecuali China, pertumbuhan dijangka lebih sederhana kepada 4.7% pada 2023-2024 berikutan pemulihan berterusan permintaan domestik dan pelancongan yang dapat mengimbangi penyusutan pertumbuhan eksport barangan. -BERNAMA


Ringgit dibuka rendah susulan pengukuhan dolar AS

KUALA LUMPUR, 3 Februari- Ringgit dibuka susut berbanding dolar Amerika Syarikat (AS) yang kembali mengukuh di tengah-tengah pendirian Bank Pusat Eropah (ECB) dan Bank England (EoB) yang cenderung terhadap inflasi rendah.Pada pukul 9.00 pagi, ringgit menyusut kepada 4.2580/2640 berbanding dolar AS daripada 4.2445/2490 pada akhir urus niaga semalam.Semalam, ECB dan BoE bertindak menaikkan kadar faedah masing-masing sebanyak 50 mata asas pada Khamis.“Dolar AS lebih mengukuh hari ini berikutan jangkaan oleh ECB dan EoB tersebut.Walaupun terdapat unjuran dolar AS yang lebih kukuh, isu utama yang menjejaskan mata wang Asia adalah ketidakpastian mengenai prospek ekonomi China dalam masa terdekat,” kata Rakan Pengurusan SPI Asset Management Stephen Innes.Dalam nota tinjauannya kepada Bernama beliau berkata indeks pengurus pembelian pembuatan (PMI) Caxin China yang lemah pada awal minggu ini telah menjejaskan pemulihan.Pada Januari, bacaan indeks PMI Caixin kekal di bawah 50 iaitu 49.2 berbanding 49.0 pada Disember.

Sementara itu, ringgit diniagakan kebanyakannya mengukuh berbanding mata wang utama lain, kecuali berbanding yen Jepun yang menyaksikannya rendah kepada 3.3098/3147 daripada 3.2924/2961 pada akhir urus niaga semalam.Ringgit naik berbanding dolar Singapura kepada 3.2474/2525 daripada 3.2498/2534, mengukuh berbanding pound Britain kepada 5.1986/2059 daripada 5.2381/2437 serta naik berbanding euro kepada 4.6395/6461 daripada 4.6685/6735. -BERNAMA


Prestasi Wall Street pacu peningkatan Bursa Malaysia pada sesi awal

KUALA LUMPUR, 3 Februari- Bursa Malaysia dibuka lebih tinggi pada pagi ini, seiring dengan sentimen pasaran yang dipacu oleh peningkatan semalaman Wall Street yang dijangka mencetuskan minat belian terhadap saham-saham tempatan.Pada pukul 9.06 pagi, indeks penanda aras FTSE Bursa Malaysia KLCI (FBM KLCI) naik 2.81 mata kepada 1,492.61 daripada 1,489.80 pada akhir dagangan semalam.Indeks petunjuk utama itu dibuka menokok 0.76 mata kepada 1,490.56. Sentimen pasaran juga positif dengan kaunter untung mengatasi rugi iaitu 197 berbanding 137 manakala 287 kaunter lain tidak berubah, 1,549 tidak diniagakan dan 20 lain digantung dagangannya.Jumlah dagangan sebanyak 417.31 juta unit bernilai RM107.31 juta.Malacca Securities berkata sentimen global dijangka lebih positif dan akan menyaksikan pasaran tempatan turut dilanda minat belian berikutan perkembangan di Wall Street.“Pada masa sama, kami percaya pelabur turut menumpukan pelbagai perkembangan lain seperti musim pelaporan akan datang dan pembentangan semula Bajet 2023 pada 24 Februari ini.“Bagi komoditi, minyak mentah Brent diniagakan melebihi AS$82 setong manakala harga minyak sawit mentah di bawah paras RM3,800 dan emas kekal melebihi AS$1,900," katanya.Dari segi sektor, ia menjangkakan sektor teknologi akan menjadi tumpuan dan diniagakan tinggi pada sesi lain dengan mengambil petunjuk daripada indeks Nasdaq yang melonjak melebihi 12,000.Sementara itu, saham wajaran tinggi Press Metal naik 10 sen kepada RM5.40, MR DIY dan IHH kedua-duanya masing-masing untung lima sen kepada RM1.90 dan RM6.0, Public Bank meraih satu sen kepada RM4.22 manakala Maybank susut satu sen kepada RM8.71. Bagi saham aktif, Borneo Oil tidak berubah pada dua sen, Hong Seng Consolidated dan Ta Win masing-masing untung setengah sen kepada 22 sen dan 7.5 sen manakala JCY International dan Nylex naik 1.5 sen kepada 22 sen dan 64.5 sen.

Di papan indeks menyaksikan Indeks FBM Emas naik 14.64 mata kepada 10,892.64, Indeks FBMT 100 menokok 16.34 mata kepada 10,555.43 dan Indeks FBM Emas Shariah naik 28.40 mata kepada 11,213.42.Indeks FBM 70 meningkat 6.17 mata kepada 13,862.21 dan Indeks FBM ACE meraih 37.45 mata kepada 5,848.77. Mengikut sektor, Indeks Produk dan Perkhidmatan Perindustrian naik 0.59 mata kepada 190.86, Indeks Perladangan menokok 21.0 mata kepada 6,924.67 dan Indeks Tenaga naik 0.72 mata kepada 908.29 manakala Indeks Perkhidmatan Kewangan susut 5.39 mata kepada 16,336.24. -BERNAMA


Prestasi suku ke-4 KDNK 2022 dijangka kekal dalam momentum positif

KUALA LUMPUR, 2 Februari - Prestasi pertumbuhan ekonomi negara pada suku ke empat 2022 dijangka kekal berada dalam momentum positif.Penganalisis ekonomi, Prof Madya Dr Irwan Shah Zainal Abidin berkata, pertumbuhan bagi suku tersebut mampu melebihi sasaran ditetapkan Bank Negara Malaysia sebanyak 6% berdasarkan petunjuk ekonomi dalam tempoh berkenaan.Jelasnya antara indikator positif yang dapat dilihat termasuk sektor perkhidmatan dan perkilangan serta prestasi eksport yang memberangsangkan.

(Penganalisis ekonomi, Profesor Madya Dr Irwan Shah Zainal Abidin)

"Secara keseluruhan, memang pertumbuhan ekonomi pada keseluruhan tahun 2022 boleh melepasi, melebihi 8%. "Ini juga disebabkan oleh kesan asas rendah yang berlaku pada tahun 2021 dan secara keseluruhan juga kita tengok prospek ekonomi juga dijangka lebih baik dengan kita lihat asas-asas ekonomi yang lain berada pada tahap yang stabil."Contohnya kita sudah lihat kadar inflasi yang sudah pun berada pada tahap yang lebih stabil daripada sebelumnya kita tengok dari segi kadar pengangguran sudah pun berkurangan dan juga mata wang kita yang sudah pun berada pada prestasi yang agak baik," katanya.Jelasnya, walaupun persekitaran ekonomi global dijangka lebih mencabar pada tahun ini, indikator tersebut menandakan Malaysia telah bersedia berdepan situasi itu berbanding negara lain .Perdana menteri, Datuk Seri Anwar Ibrahim sebelum ini membayangkan Keluaran Dalam Negara Kasar KDNK 2022 berkemungkinan melepasi kadar ditetapkan dalam unjuran awal susulan sentimen ekonomi yang kekal positif menjelang hujung tahun ini.


Model Axia baharu bakal dilancarkan dalam masa terdekat

KUALA LUMPUR, 1 Februari - Perusahaan Otomobil Kedua Sdn Bhd (PERODUA) bakal melancarkan model Axia serba baharu dalam masa terdekat.Tempahan bagi model tersebut telah dibuka dengan harga bermula RM38,600 hingga RM49,500 seunit.

(Presiden dan Ketua Pegawai Eksekutifnya, Datuk Seri Zainal Abidin Ahmad)

Presiden dan Ketua Pegawai Eksekutifnya, Datuk Seri Zainal Abidin Ahmad, berkata model terbaharu yang telah memulakan pengeluarannya bulan lalu, akan menggantikan Axia sedia ada yang ditamatkan pengeluarannya pada Disember 2022."Rupabentuk yang dipercayai sebagai model Axia serba baharu. Axia dahulu dia 'basic' dan tiada beg udara (Airbag), yang baharu ini kita akan lengkapkan dengan beg udara, sebab keselamatan adalah sangat penting. Kita juga banyak masukkan benda dan elemen baharu dari segi keselamatan untuk peningkatan dari segi segala rupabentuk, maka harga memang berbeza denga yang sekarang," katanyaModel baharu ini juga turut dilengkapi dengan Bantuan Pemanduan Pintar Perodua, yang pertama untuk kereta peringkat permulaan.Tambahnya, pelanggan boleh memilih untuk menaik taraf ke Axia serba baharu atau kekal dengan model sedia ada dan menikmati insentif yang ditawarkan ketika pembelian.


PMINT sasar perolehan RM100 juta tahun ini

KUALA TERENGGANU, 1 Februari – Perbadanan Memajukan Iktisad Negeri Terengganu (PMINT) menyasar perolehan sebanyak RM100 juta pada tahun ini dengan peningkatan sebanyak 33 peratus berbanding RM67 juta yang telah dicatat tahun lalu.Ketua Pegawai Eksekutif PMINT, Wan Adnan Wan Deraman berkata peningkatan prestasi kewangan itu bakal disumbangkan daripada inisiatif kumpulan melaksanakan penyusunan semula sembilan anak syarikatnya yang terlibat dalam sektor pembuatan, pelancongan, pertanian, perlombongan, pembangunan hartanah, pengangkutan dan pengurusan kompleks serta strata.

“Antara syarikat yang menjadi penyumbang terbesar kepada perolehan PMINT pada tahun lalu adalah PB Hotel Management Sdn. Bhd. yang menguruskan operasi Hotel PB."Pada tahun 2023 ini nanti dengan penyusanan semula beberapa strategi dari segi operasi InsyaAllah beberapa syarikat lain seperti Pertima Terengganu Sdn. Bhd, Permint Granite Sdn. Bhd, P-Excell Management Sdn. Bhd dan TTI Management Sdn. Bhd sendiri akan mula menampakkan keuntunganlah walaupun sebelum ini bergelut agak sulit untuk menghasilkan keuntungan disebabkan kos operasi yang tinggi," katanya dalam sidang media selepas majlis meraikan seramai 400 kakitangan Kumpulan PMINT, di sini.Tambah Wan Adnan, kumpulan PMINT melalui P-Excell Management merancang membangunkan lebih banyak kawasan perumahan komersial bagi memastikan syarikat itu terus kekal sebagai peneraju sektor hartanah Terengganu.


Ringgit ditutup rendah berbanding dolar US akibat tekanan luaran

KUALA LUMPUR, 31 Januari - Ringgit ditutup rendah berbanding dolar US hari ini di tengah-tengah tekanan daripada perkembangan luaran termasuk sekitar pertukaran asing Asia (FX), harga minyak global yang lembap dan data ekonomi dari China. Pada 6 petang, ringgit menutup hari ini pada 4.2655/2700 berbanding dolar US daripada 4.2410/2460 yang disaksikan semasa pengakhiran semalam. Rakan kongsi pengurusan SPI Asset Management Stephen Innes berkata permintaan dalam pasaran mula berkurangan berikutan kebimbangan mengenai kemunculan semula risiko kemelesetan global, khasnya jika Rizab Persekutuan Amerika Syarikat (AS) (Fed) mengekalkan kadar faedah persekutuan yang tinggi dengan lebih lama."Nampaknya peniaga FX tempatan telah berhenti membeli FX Asia kerana bimbang Fed akan beralih lebih agresif dalam laluan ke hadapan semasa mesyuarat dasar esok, yang pastinya memikat pasaran," katanya kepada Bernama. Jawatankuasa Pasaran Terbuka Persekutuan AS (FOMC) akan mengadakan mesyuarat dua hari pada Selasa dan Rabu. Innes juga berkata Indeks Pengurus Pembelian (PMI) China bagi sektor pembuatan, yang berada dalam keadaan lebih baik daripada jangkaan pada 50.1 semasa Januari 2023 berbanding 47 pada Disember 2022, tidak memberi inspirasi kepada pasaran tempatan kerana data aktiviti masa nyata semasa menunjukkan peningkatan ketika Tahun Baharu Cina boleh bertukar sembam.

Sementara itu, harga minyak jatuh dalam tempoh 48 jam lalu berikutan kebimbangan kemelesetan yang semakin meningkat.Pada penutup, ringgit diniagakan kebanyakannya bercampur-campur berbanding sekumpulan mata wang utama. Mata wang tempatan itu merosot berbanding dolar Singapura kepada 3.2386/2425 daripada 3.2315/2358 dan susut berbanding yen Jepun kepada 3.2713/2750 daripada 3.2638/2679. Bagaimanapun, ringgit meningkat berbanding pound Britain kepada 5.2559/2615 daripada 5.2571/2633 semalam dan mengukuh berbanding euro kepada 4.6187/6236 daripada 4.6257/6311 sebelum ini. - BERNAMA


Kadar antara bank jangka pendek ditutup stabil susulan operasi BNM

KUALA LUMPUR, 31 Januari - Kadar antara bank jangka pendek ditutup stabil pada Selasa susulan operasi Bank Negara Malaysia (BNM) yang menyerap lebihan mudah tunai daripada sistem kewangan.Mudah tunai dalam sistem konvensional susut kepada RM41.22 bilion daripada RM45.12 bilion pada sebelah pagi, manakala mudah tunai dana Islam berkurangan kepada RM31.31 bilion daripada RM32.93 bilion.Terdahulu hari ini, bank pusat menawarkan tiga tender pasaran wang konvensional, tiga tender Qard dan dua tender repo berbalik.

Pada 4 petang, BNM melaksanakan tender pasaran wang konvensional bagi RM41.2 bilion dan tender pasaran wang Murabahah bagi RM30.3 bilion, kedua-duanya bagi wang dua hari.Bank pusat juga menyemak tender semalaman Murabahah kepada RM30.3 bilion daripada RM28.4 bilion sebelum ini.Kadar Semalaman Islam Malaysia (MYOR-i) berada pada 2.74 peratus pada 30 Jan, 2023. - BERNAMA


Bursa Malaysia tinggi sedikit pada tengah hari

KUALA LUMPUR, 30 Januari- Bursa Malaysia tinggi sedikit semasa mengakhiri sesi dagangan pagi pada Isnin walaupun sentimen bercampur-campur, memandangkan pelabur mengambil petunjuk daripada pasaran Amerika Syarikat (AS) yang ditutup positif minggu lepas.Bagaimanapun, para pelabur kekal berhati-hati dengan pengumuman kadar faedah Rizab Persekutuan AS pada Rabu.Semasa rehat tengah hari, FTSE Bursa Malaysia KLCI (FBM KLCI) yang menjadi penanda aras pasaran meningkat 0.16 mata kepada 1,497.71 daripada 1,497.55 ketika ditutup pada Jumaat lepas.Indeks utama dibuka 2.20 mata lebih tinggi kepada 1,499.75 sebelum bergerak di antara 1,496.11 dengan 1,500.95 sepanjang sesi dagangan pagi.Bagi keseluruhan pasaran, kaunter untung mengatasi kaunter rugi sebanyak 425 berbanding 383, manakala 400 kaunter tidak berubah, 1,010 kaunter tidak diniagakan dan 54 yang lain digantung.Jumlah dagangan sebanyak 2.55 bilion unit bernilai RM1.08 bilion.Menerusi nota penyelidikan, Public Investment Bank Bhd berpandangan sentimen positif dalam pasaran tempatan pagi ini adalah susulan prestasi Wall Street minggu lepas yang menyaksikan S&P 500 yang menjadi penanda arasnya meningkat kira-kira 0.2 peratus pada Jumaat untuk mencatatkan kenaikan 2.5 peratus bagi minggu itu.“Pelabur sedang mempertimbangkan beberapa prestasi kewangan korporat terkini dan data ekonomi selain menanti keputusan mengenai kadar faedah oleh Rizab Persekutuan Amerika Syarikat pada Rabu ini,” menurutnya.

Pasaran saham serantau mengalami prestasi bercampur-campur apabila Nikkei 225 Jepun menambah 0.07 peratus kepada 27,402.96 manakala Hang Seng Hong Kong turun 1.62 peratus kepada 22,320.60; Indeks Strait Times Singapura menokok 0.31 peratus kepada 3,383.56 dan Kospi Korea Selatan susut 1.25 peratus kepada 2,452.90.Di peringkat domestik, saham wajaran tinggi Bursa iaitu Maybank, CIMB dan IHH masing-masing menambah dua sen kepada RM8.76, RM5.76 dan RM5.97 manakala Public Bank naik satu sen kepada RM4.26 dan Petronas Chemicals susut tiga sen kepada RM8.45.Bagi saham aktif, Borneo Oil naik setengah sen kepada dua sen, Nylex meningkat empat sen kepada 58.5 sen dan Velesto menokok satu sen pada 23 sen, manakala Hong Seng menambah 1.5 sen kepada 19.5 sen dan warannya naik setengah sen kepada dua sen.Di papan indeks, Indeks FBM Emas meningkat 10.98 mata kepada 10,904.35; Indeks FBMT 100 naik 6.78 mata kepada 10,570.69 dan Indeks FBM Emas Syariah menambah 12.97 mata kepada 11,190.52.Indeks FBM 70 melonjak 33.33 mata kepada 13,793.14 dan Indeks FBM ACE naik 31.24 mata kepada 5,762.47.Dari segi sektor, Indeks Produk dan Perkhidmatan Perindustrian naik 0.15 mata kepada 190.92; Indeks Tenaga menambah 10.57 mata kepada 891.33; Indeks Perladangan meningkat 1.24 mata kepada 6,842.47 dan Indeks Perkhidmatan Kewangan menokok 26.21 mata kepada 16,496.40.- BERNAMA